Yhteistä passitusta käsittelevän EY-EFTA-sekakomitean päätös N:o 1/2000, tehty 20 päivänä joulukuuta 2000, 20 päivänä toukokuuta 1987 tehdyn yhteistä passitusmenettelyä koskevan yleissopimuksen muuttamisesta



Virallinen lehti nro L 009 , 12/01/2001 s. 0001 - 0107



Yhteistä passitusta käsittelevän EY-EFTA-sekakomitean päätös N:o 1/2000, tehty 20 päivänä joulukuuta 2000, 20 päivänä toukokuuta 1987 tehdyn yhteistä passitusmenettelyä koskevan yleissopimuksen muuttamisesta (2001/10/EY) SEKAKOMITEA, joka ottaa huomioon 20 päivänä toukokuuta 1987 tehdyn yhteistä passitusmenettelyä koskevan yleissopimuksen(1) ja erityisesti sen 15 artiklan 3 kohdan a, b ja c alakohdan, sekä katsoo seuraavaa: 1. Yhteisen passitusmenettelyn ensisijaisena tarkoituksena on helpottaa sopimuspuolten välistä tavaroiden kauppaa. Yhteistä passitusta koskevien sääntöjen yksinkertaistamisesta ja selventämisestä on etua sekä toimijoille että tulliviranomaisille. 2. Viime vuosina passitusmenettelyissä ilmenneet ongelmat ovat aiheuttaneet merkittäviä valtiontaloudellisia menetyksiä sopimuspuolille ja uhanneet eurooppalaisia taloudellisia toimijoita. 3. Tämän vuoksi olisi tarpeen nykyaikaistaa passitusmenettelyjä, jotta toimijoiden tarpeisiin pystyttäisiin vastaamaan asianmukaisemmin varmistaen kuitenkin samalla tehokkaasti sopimuspuolten yleiset edut. 4. Olisi erotettava selvästi kaikkiin toimijoihin sovellettava vakiomenettely yksinkertaistetuista menettelyistä, joita sovelletaan yksinomaan tietyt edellytykset täyttäviin toimijoihin. Tässä noudatettavan lähestymistavan olisi oltava tasapainoinen ja perustuttava riskitekijöiden huomioon ottamiselle, jotta luotettaville toimijoille voitaisiin myöntää etusija antamalla niiden käyttää erityisluvalla yksinkertaistettuja menettelyjä kunnioittaen kuitenkin samalla tavanomaisen passitusmenettelyn vapaata käyttöä koskevaa periaatetta. 5. Olisi määriteltävä yhteisen passituksen vakuutta koskevat säännöt sekä myös eri vakuusjärjestelmien käyttö ja olosuhteet, joissa voidaan myöntää vapautus vakuuden antamisesta. Jotta voitaisiin suojata riittävästi sopimuspuolten taloudellisia etuja aiheuttamatta suhteettomasti ylimääräistä rasitusta menettelyn käyttäjille, vakuudessa ja sen määrän määrittämisessä olisi otettava samalla kertaa huomioon toimijan luotettavuus ja tavaroihin liittyvät riskitekijät. 6. Sopimuspuolten tulojen turvaamiseksi ja petollisen passitustoiminnan estämiseksi olisi säädettävä järjestelystä, johon sisältyvät yleisvakuuteen sovellettavat asteittaiset toimenpiteet. Vastedes voitaisiin alkuvaiheessa kieltää vakuuden määrän alentaminen, jos petosriski on korkea ja pelätään tulonmenetyksiä. Jos sitä vastoin todetaan poikkeuksellisten olosuhteiden olevan erityisen vaarallisia ja saattavan johtua erityisesti kansainvälisen järjestäytyneen rikollisuuden toiminnasta, olisi oltava myös mahdollista kieltää väliaikaisesti yleisvakuuden käyttö. Vaadittaessa yksittäistä vakuutta yleisvakuuden sijaan olisi siitä toimijoille aiheutuvaa rasitusta kevennettävä mahdollisimman kattavilla yksinkertaistetuilla menettelyillä. Asteittaisia toimenpiteitä sovellettaessa olisi kuitenkin otettava huomioon erityiset edellytykset täyttävien taloudellisten toimijoiden erityistilanne. 7. Olisi määriteltävä, kuinka toimivaltaiset viranomaiset päättävät menettelyn ottaen huomioon paikka, ajankohta ja edellytykset, joissa menettely päättyy, jotta voitaisiin vahvistaa aikaisempaa selkeämmin menettelynhaltijan velvollisuuksien soveltamisala ja rajat sekä varmistaa, että menettelyn päättymisen toteamisen mahdollistavien tekijöiden puuttuessa menettelynhaltijan vastuu säilyy voimassa täysin muuttumattomana. Passitusmenettelyjen turvallisuuden ja tehokkuuden lisäämiseksi olisi parannettava menettelyjen päättämistä toimintaan liittyvillä toimenpiteillä ja mukautetuilla säännöksillä ja määräyksillä, joilla varmistetaan, että toimivaltaiset viranomaiset päättävät menettelyn mahdollisimman nopeasti. 8. Kunnes tietokoneavusteinen passitusmenettely saadaan otetuksi kokonaisuudessaan käyttöön, yhteisten passitusmenettelyjen hallinnointia ja valvontaa voidaan parantaa sisällyttämällä lainsäädäntöön tiettyjä säännöksiä ja määräyksiä, joilla vahvistetaan selkeästi sovellettavat menettelyt ja noudatettavat määräajat laadukkaiden passitusmenettelyjen varmistamiseksi niiden käyttäjille. 9. Olisi tarpeen täydentää nykyisiä yhteistä passitusta koskevia säännöksiä ja määräyksiä syntyneen velan kantamisen helpottamiseksi. Tämän vuoksi olisi määriteltävä velan syntymisen edellytykset, yksilöitävä tarkasti velalliset sekä velan kantamiseen toimivaltainen viranomainen. 10. Olisi mukautettava päätöksillä N:o 1/99(2) ja 2/99(3) yleissopimukseen sisällytetyt tietokoneavusteisen yhteisen passitusmenettelyn toimintaa koskevat erityiset määräykset liitteiden uuden rakenteen mukaisiksi. 11. Olisi tarpeen ottaa huomioon ecun korvaaminen eurolla 1 päivästä tammikuuta 1999. 12. Yleissopimuksen liitteisiin I, II ja III on tehty runsaasti muutoksia, mistä syystä esitystavan selkeyden vuoksi ja luettavuuden parantamiseksi olisi suotavaa korvata kyseiset liitteet uusilla liitteillä. 13. Tällä tavoin liitteisiin tehtävät muutokset edellyttävät myös varsinaisen yleissopimuksen mukauttamista sekakomitean päätöksellä yleissopimuksen 15 artiklan 3 kohdan c alakohdan mukaisesti, ON PÄÄTTÄNYT SEURAAVAA: 1 artikla Muutetaan 20 päivänä toukokuuta 1987 tehty yhteistä passitusmenettelyä koskeva yleissopimus seuraavasti: 1. Korvataan 6 artiklassa ilmaisu "II liitteeseen" ilmaisulla "liitteeseen I". 2. Korvataan 7 artiklan 2 kohdan ensimmäisessä virkkeessä ilmaisu "antamaan T1- tai T2-asiakirjoja" ilmaisulla "hyväksymään T1- tai T2-asiakirjoja". 3. Korvataan 7 artiklan 3 kohdassa ilmaisu "yhteen ainoaan I liitteen 12 artiklan 2 kappaleessa määriteltyyn kulkuneuvoon" ilmaisulla "yhteen ainoaan kulkuneuvoon". 4. Korvataan 8 artiklassa ilmaisu "T1- tai T2-asiakirjoilla" ilmaisulla "T1- tai T2-menettelyssä". 5. Korvataan 9 artiklan 4 kohdassa ilmaisu "antamassa T2-asiakirjassa" ilmaisulla "hyväksymässä T2-ilmoituksessa" ja ilmaisu "T2-asiakirjassa" ilmaisulla "T2-ilmoitukseen". 6. Poistetaan 10 artiklan 3 kohta. 7. Korvataan 12 artiklan 1 kohdassa ilmaisu "T1- tai T2 asiakirjan" ilmaisulla "T1- tai T2-ilmoituksen". 8. Korvataan 12 artiklan 2 kohdassa viittaus liitteessä II olevan X osan I lukuun viittauksella liitteessä I olevan III osan VIII lukuun. 9. Korvataan 12 artiklan 3 kohdassa ilmaisu "T1- tai T2-asiakirjoihin" ilmaisulla "T1- tai T2-ilmoitukseen". 10. Korvataan 13 artiklan 3 kohdan a alakohdassa ilmaisu "T1- tai T2-asiakirjan" ilmaisulla "T1- tai T2-menettelyssä". 11. Korvataan 13 artiklan 3 kohdan b alakohdassa ilmaisu "T2-asiakirjan" ilmaisulla "T2-menettelyssä". 12. Poistetaan 15 artiklan 3 kohdan b alakohta. 2 artikla Korvataan liitteen I teksti tämän päätöksen liitteessä A olevalla tekstillä. 3 artikla Korvataan liitteen II teksti tämän päätöksen liitteessä B olevalla tekstillä. 4 artikla Korvataan liitteen III teksti lukuun ottamatta sen lisäyksiä I-IV tämän päätöksen liitteessä C olevalla tekstillä. 5 artikla 1. Liitteen III lisäyksestä I tulee liitteen III lisäys A1 sellaisena kuin se on muutettuna tällä päätöksellä otsikolla "Passitusilmoituksen lomakemalli". 2. Liitteen III lisäyksestä II tulee liitteen III lisäys A2 sellaisena kuin se on muutettuna tällä päätöksellä otsikolla "Passitusilmoituksen vaihtoehtoinen lomakemalli". 3. Liitteen III lisäyksestä III tulee liitteen III lisäys A3 sellaisena kuin se on muutettuna tällä päätöksellä otsikolla "Lisäyksen A1 mukaisen lomakemallin kanssa yhdessä käytettävän lisälomakkeen malli". 4. Liitteen III lisäyksestä IV tulee liitteen III lisäys A4 sellaisena kuin se on muutettuna tällä päätöksellä otsikolla "Lisäyksen A2 mukaisen lomakemallin kanssa yhdessä käytettävän lisälomakkeen malli". 6 artikla Muutetaan liite IV seuraavasti: 1. Korvataan 3 artiklan a alakohta seuraavasti: "a) kaikkiin saataviin, jotka koskevat liitteessä I olevan 3 artiklan l alakohdassa tarkoitettua velkaa ja jotka voidaan periä tämän liitteen voimaantulon jälkeen alkaneen yhteisen passituksen yhteydessä;". 2. Korvataan 7 artiklan 2 kohdan c alakohta seuraavasti: "c) saatavaa on enemmän kuin 1500 euroa. Tässä liitteessä tarkoitettujen euroina ilmaistujen määrien vasta-arvo kansallisina valuuttoina lasketaan liitteessä II olevan 22 artiklan määräysten mukaisesti." 7 artikla 1. Tämä päätös tulee voimaan sen tekopäivänä. 2. Sitä sovelletaan 1 päivästä heinäkuuta 2001. Liitteen I lisäyksessä I lueteltuja tavaroita koskevissa yhteisissä passituksissa voidaan kuitenkin 1 päivästä tammikuuta 2001 käyttää yleisvakuutta ainoastaan, jos yleisvakuus on myönnetty liitteessä I olevan 48-61 artiklan mukaisesti. Liitteessä I olevaa 71 artiklaa ja tämän artiklan 7 kohdan b alakohtaa sovelletaan 1 päivästä tammikuuta 2001. 3. Tämän päätöksen säännöksiä ei sovelleta ennen päätöksen soveltamisen aloituspäivää tapahtuneeseen tavaroiden asettamiseen yhteiseen passitukseen. 4. Viitteitä yleissopimuksen liitteisiin niiden tämän päätöksen tekemistä edeltävässä muodossa on pidettävä viitteinä kyseisiin liitteisiin siinä muodossa kuin ne ovat tämän päätöksen tekemisen jälkeen. 5. Kumotaan sekakomitean päätöksen N:o 1/99 4 artiklan 1 kohdan toinen virke ja 2 kohta. 6. Liitteessä I olevan 30 artiklan 1 kohtaa, sellaisena kuin se on muutettuna tällä päätöksellä, sovelletaan lähtötoimipaikkoihin viimeistään silloin, kun ne alkavat soveltaa liitteessä I olevan II osan VII luvun määräyksiä. 7. Seuraavia säännöksiä sovelletaan liitteessä I olevaan III osaan sellaisena kuin se on muutettuna tällä päätöksellä: a) Tämän päätöksen voimaantulopäivänä voimassa olevia lupia voidaan käyttää 31 päivään joulukuuta 2001. b) Kunkin luvan, jolla myönnetään valtuutetun lähettäjän asema, on oltava liitteessä I olevan 71 artiklan mukainen, kun asianomainen lähtötoimipaikka alkaa soveltaa liitteessä I olevan II osan VII luvun määräyksiä. Luvat, jotka olivat voimassa ennen 31 päivää maaliskuuta 1999, on kuitenkin saatettava liitteessä I olevan 71 artiklan mukaisiksi toimivaltaisten viranomaisten vahvistamasta päivämäärästä alkaen ja viimeistään 31 päivänä maaliskuuta 2004. c) Liitteessä I olevan 48 artiklan 1 kohdan g alakohdan i ja iii alakohdassa tarkoitetut yksinkertaistetut menettelyt edellyttävät lupaa sekakomitean määräämästä päivästä alkaen ja sen määräämin edellytyksin. 8. Tämän päätöksen soveltamisen aloituspäivänä varastossa olevia lomakkeita, jotka eivät kaikilta osin vastaa yleissopimuksen liitteessä III, sellaisena kuin se on muutettuna tällä päätöksellä, olevia vastaavia lomakemalleja, voidaan tarvittavin mukautuksin käyttää, kunnes varastot ovat loppuneet, mutta kuitenkin enintään 31 päivään joulukuuta 2002. Lomaketta "TC32 - Kiinteän vakuuden tosite" voidaan edellisessä alakohdassa tarkoitetuin edellytyksin käyttää liitteessä I olevan 14 artiklan 2 kohdassa tarkoitettuna yksittäistä vakuutta koskevana tositteena liitteen III lisäyksessä B3 olevan lomakkeen sijasta. Tällöin lomakkeen etupuolen yläosassa oleva ilmaisu "kiinteän vakuuden" on viivattava yli ja korvattava ilmaisulla "yksittäistä vakuutta koskeva". 9. Sekakomitea arvioi ennen 1 päivää tammikuuta 2003 HS-nimikkeen toimittamista koskevaa toimenpidettä komission yhdessä asianomaisia talouselämän tahoja edustavien järjestöjen kanssa laatiman kertomuksen perusteella. Sekakomitea määrittää tarvittaessa tilanteet, joissa ja edellytykset, joiden mukaisesti velvollisuutta käyttää HS-nimikettä ja tapauksen mukaan muita yhteiseen passitusmenettelyyn asetettuja tavaroita koskevia tietoja voitaisiin laajentaa koskemaan mahdollisimman suurta yhteisten passitusten määrää. Tässä arvioinnissa otetaan erityisesti huomioon yhteisen passituksen tietokoneistaminen. Tehty Brusselissä 20 päivänä joulukuuta 2000. Sekakomitean puolesta Michel Vanden Abeele Puheenjohtaja (1) EYVL L 226, 13.8.1987, s. 2. (2) EYVL L 65, 12.3.1999, s. 50. (3) EYVL L 119, 7.5.1999, s. 53. LIITE A Liite I YHTEISET PASSITUSMENETTELYT I OSA YHTEISET PASSITUSMENETTELYT 1 artikla 1. Tässä liitteessä vahvistetaan tietyt yhteistä passitusmenettelyä koskevat yksityiskohtaiset säännöt yleissopimuksen 1 artiklan 3 kohdan mukaisesti. 2. Jollei toisin määrätä, tämän liitteen määräyksiä sovelletaan yhteisessä passitusmenettelyssä toteutettaviin passituksiin riippumatta siitä, käytetäänkö T1- vai T2-menettelyä. 3. Riskialttiit tavarat luetellaan lisäyksessä I. Kun tämän yleissopimuksen määräyksessä viitataan kyseiseen lisäykseen, siinä lueteltuja tavaroita koskevia toimenpiteitä sovelletaan ainoastaan, jos kyseisten tavaroiden paljous ylittää vastaavan vähimmäispaljouden. Lisäys I tarkistetaan vähintään kerran vuodessa. I LUKU Menettelyn soveltamisala ja määritelmät Menettelyn soveltamisala 2 artikla 1. Yhteistä passitusmenettelyä ei sovelleta postilähetyksiin (mukaan luettuna postipaketit). 2. Sopimuspuoli voi päättää, ettei se sovella yhteistä passitusmenettelyä tavaroiden kuljetukseen putkijohdoissa. Tällaisesta päätöksestä ilmoitetaan komissiolle, joka ilmoittaa asiasta muille maille. Määritelmät 3 artikla Tässä yleissopimuksessa tarkoitetaan: a) "toimivaltaisilla viranomaisilla": tulliviranomaista tai muuta viranomaista, joka on vastuussa tämän yleissopimuksen soveltamisesta; b) "passitusilmoituksella": asiakirjaa, jolla henkilö ilmoittaa määrättyjä muotoja ja yksityiskohtaisia sääntöjä noudattaen haluavansa asettaa tavaran yhteiseen passitusmenettelyyn; c) "passitusilmoituksen kappaleilla": passitusilmoituksen laatimiseen käytettävän yhden tai useamman asiakirjan kappaleita; d) "T2-menettelyllä": yleissopimuksen 2 artiklassa tarkoitettua T2-menettelyä, joka yksilöidään passitusilmoituksen kappaleissa tunnuksella "T2" tai "T2F"; e) "passituksesta vastaavalla": henkilöä, joka tarvittaessa valtuutetun edustajan välityksellä asettaa tavarat yhteiseen passitusmenettelyyn; f) "lähtötoimipaikalla": tullitoimipaikkaa, jossa tavarat asetetaan yhteiseen passitusmenettelyyn; g) "rajatoimipaikalla": - muun sopimuspuolen kuin lähtösopimuspuolen saapumistullitoimipaikkaa, tai - sopimuspuolen poistumistullitoimipaikkaa lähetyksen poistuessa tämän sopimuspuolen tullialueelta, jos passitus tapahtuu tämän sopimuspuolen ja kolmannen maan välisen rajan kautta; h) "määrätoimipaikalla": tullitoimipaikkaa, jossa yhteiseen passitusmenettelyyn asetetut tavarat on esitettävä menettelyn päättämiseksi; i) "vakuustoimipaikalla": kunkin maan toimivaltaisten viranomaisten määräämää toimipaikkaa, jossa annetaan vakuus takaussitoumuksen muodossa; j) "takaajalla": kolmatta luonnollista henkilöä tai oikeushenkilöä, joka kirjallisesti sitoutuu yhteisvastuullisesti passituksesta vastaavan kanssa maksamaan mahdollisesti syntyvän velan määrän sen määrän osalta, jonka maksamisesta on annettu vakuus; k) "HS-nimikkeellä": 14 päivänä kesäkuuta 1983 tehdyllä yleissopimuksella vahvistetun harmonoidun tavarankuvaus- ja koodausjärjestelmän nimikkeistön nimikkeiden ja alanimikkeiden numerokoodia; l) "velalla": yhteiseen passitusmenettelyyn asetettuihin tavaroihin liittyviä tuonti- tai vientitulleja ja muita maksuja; m) "velallisella": luonnollista henkilöä tai oikeushenkilöä, joka on velvollinen maksamaan velan; n) "komissiolla": Euroopan yhteisöjen komissiota; o) "tavaran luovutuksella": tointa, jolla toimivaltaiset viranomaiset luovuttavat tavaran yhteisen passitusmenettelyn mukaisiin tarkoituksiin; p) "sopimuspuolen alueelle sijoittautuneella henkilöllä": - luonnollista henkilöä, joka asuu vakituisesti kyseisen sopimuspuolen alueella, - oikeushenkilöä tai henkilöiden yhteenliittymää, jonka sääntömääräinen kotipaikka, hallinnollinen päätoimipaikka tai kiinteä toimipaikka on kyseisen sopimuspuolen alueella; q) "tietokoneavusteisilla menetelmillä": - toimivaltaisten viranomaisten välistä EDI-vakiosanomien vaihtoa, tai - asianomaisten muodollisuuksien suorittamista varten tarvittavien tietojen syöttämistä toimivaltaisten viranomaisten tietojenkäsittelyjärjestelmiin; r) "EDI:llä" (Electronic Data Interchange): sovittujen sanomastandardien mukaisesti muotoiltujen tietojen sähköistä siirtoa tietojenkäsittelyjärjestelmästä toiseen; s) "vakiosanomalla": ennakolta määriteltyä sähköiseen tiedonsiirtoon hyväksyttyä sanomamuotoa; t) "henkilötiedoilla": yksilöityyn tai yksilöitävissä olevaan luonnolliseen henkilöön tai oikeushenkilöön liittyviä tietoja. II LUKU Passituksesta vastaavan velvollisuudet 4 artikla 1. Passituksesta vastaava on vastuussa: a) muuttumattomien tavaroiden sekä vaadittujen asiakirjojen esittämisestä määrätoimipaikassa asetetussa määräajassa ottaen asianmukaisesti huomioon toimivaltaisten viranomaisten toteuttamat tunnistamistoimenpiteet; b) muiden yhteistä passitusmenettelyä koskevien säännösten ja määräysten noudattamisesta; c) kaikkien tarvittavien missä tahansa muodossa olevien asiakirjojen ja tietojen sekä avun antamisesta valvonnasta vastaaville toimivaltaisille viranomaisille näiden pyynnöstä ja mahdollisesti asetetussa määräajassa. 2. Tavaroiden kuljettaja tai vastaanottaja, joka vastaanottaa tavarat tietoisena niiden asettamisesta yhteiseen passitusmenettelyyn, on myös vastuussa muuttumattomien tavaroiden sekä vaadittujen asiakirjojen esittämisestä määrätoimipaikassa asetetussa määräajassa ottaen asianmukaisesti huomioon toimivaltaisten viranomaisten toteuttamat tunnistamistoimenpiteet, sanotun kuitenkaan rajoittamatta 1 kohdassa tarkoitettujen passituksesta vastaavan velvollisuuksien soveltamista. III LUKU Vakuudet Vakuuden antamisvelvollisuus 5 artikla 1. Passituksesta vastaavan on annettava vakuus asianomaisten tavaroiden osalta mahdollisesti syntyvän velan maksamisen varmistamiseksi. 2. Vakuus on annettava: a) yksittäisenä vakuutena, joka koskee yhtä yhteistä passitusta; tai b) useita passituksia koskevana yleisvakuutena 48 artiklassa tarkoitetun yksinkertaistetun menettelyn mukaisesti. Vakuuden antaminen 6 artikla 1. Vakuus voidaan antaa: a) lähtötoimipaikalle annettavana käteistalletuksena; tai b) vakuustoimipaikalle annettavana takaussitoumuksena. 2. Toimivaltaiset viranomaiset voivat kuitenkin kieltäytyä hyväksymästä esitettyä vakuuden muotoa, jos se on ristiriidassa asianomaisen menettelyn moitteettoman toiminnan kanssa. 3. Käteistalletus on tehtävä lähtömaan valuuttana tai käyttämällä muuta asianomaisen maan toimivaltaisten viranomaisten hyväksymää maksuvälinettä. Käteistalletuksena tai vastaavalla maksuvälineellä annettava vakuus on annettava lähtömaan säännösten ja määräysten mukaisesti. 4. Takaajan on oltava sijoittautunut sen sopimuspuolen alueelle, jossa vakuus annetaan, ja oltava kyseisen sopimuspuolen toimivaltaisten viranomaisten hyväksymä. Takaajan on ilmoitettava tiedoksianto-osoite tai nimettävä valtuutettu henkilö jokaisen sopimuspuolen alueella, jota asianomainen yhteinen passitus koskee. Jos kuitenkin yhteisö on yksi kyseisistä sopimuspuolista, takaajan on ilmoitettava tiedoksianto-osoite tai nimettävä valtuutettu henkilö jokaisessa yhteisön jäsenvaltiossa. Toimivaltaiset viranomaiset kieltäytyvät hyväksymästä takaajaa, jos ne katsovat, ettei ole varmaa, että tämä kykenee maksamaan koko mahdollisesti syntyvän velan määräajassa sen määrän osalta, jonka maksamisesta on annettu vakuus. Vapautus vakuuden antamisesta 7 artikla 1. Jollei toisin tarvittaessa määrätä, vakuutta ei tarvitse antaa: a) ilmakuljetuksille; b) kuljetettaessa tavaroita Reinillä ja sen vesiväylillä; c) kuljetettaessa tavaroita putkijohdoissa; d) 48 artiklan 1 kohdan g alakohdan i alakohdan mukaisesti suoritetuissa yhteisissä passituksissa. 2. Kukin maa voi luopua alueensa muilla kuin 1 kohdan b alakohdassa tarkoitetuilla vesiväylillä suoritettavaa tavarankuljetusta koskevan vakuuden antamisesta. Se ilmoittaa tätä varten toteutettavista toimenpiteistä komissiolle, joka ilmoittaa niistä muille maille. IV LUKU Erinäiset määräykset Asiakirjojen ja toteamusten oikeudellinen asema 8 artikla 1. Yhden maan toimivaltaisten viranomaisten sääntöjen mukaisesti antamilla asiakirjoilla ja toteuttamilla tai hyväksymillä toimenpiteillä on sama oikeusvaikutus muissa maissa kuin kunkin tällaisen maan toimivaltaisten viranomaisten sääntöjen mukaisesti antamilla asiakirjoilla ja toteuttamilla tai hyväksymillä toimenpiteillä. 2. Yhden maan toimivaltaisten viranomaisten yhteisen passitusmenettelyn yhteydessä toteutetuissa tarkastuksissa esittämillä toteamuksilla on sama oikeusvaikutus muissa maissa kuin kunkin tällaisen maan toimivaltaisten viranomaisten toteamuksilla. Luettelo yhteisiin passituksiin toimivaltaisista tullitoimipaikoista 9 artikla Kukin maa toimittaa komissiolle sellaisen määrämuotoisen luettelon yhteisiin passituksiin toimivaltaisista toimipaikoista, jossa ilmoitetaan niiden tunnistenumero, toimivaltuudet sekä aukiolopäivät ja -ajat. Kaikista tietojen muutoksista on ilmoitettava komissiolle. Komissio toimittaa nämä tiedot muille maille. Rikkomiset ja seuraamukset 10 artikla Maat toteuttavat kaikki tarvittavat toimenpiteet rikkomisten tai väärinkäytösten torjumiseksi ja tehokkaiden seuraamusten määräämiseksi. Tietokoneavusteisilla menetelmillä suoritettavat muodollisuudet 11 artikla Toimivaltaiset viranomaiset voivat määrätä vahvistamiensa edellytysten ja yksityiskohtaisten sääntöjen mukaisesti sekä ottaen huomioon tullisäännöksissä vahvistetut periaatteet, että muodollisuudet on suoritettava tietokoneavusteisilla menetelmillä. II OSA MENETTELYN TOIMINTA I LUKU Yksittäinen vakuus Yksittäisen vakuuden antaminen 12 artikla 1. Yksittäisen vakuuden on katettava mahdollisesti syntyvän velan koko määrä asianomaisia tavaroita koskevien, lähtömaassa voimassa olevien korkeimpien maksujen perusteella laskettuna. Yksittäisen vakuuden laskemisessa huomioon otettavat määrät eivät kuitenkaan voi olla alle vähimmäismäärän, jos sellainen on mainittu lisäyksessä I olevassa 5 sarakkeessa. 2. Käteistalletuksena annettava yksittäinen vakuus on voimassa kaikkien sopimuspuolten alueilla. Se palautetaan, kun menettely on päätetty. 3. Takaajan antama yksittäinen vakuus voi perustua sellaisten 7000 euron suuruisten yksittäistä vakuutta koskevien tositteiden käyttöön, jotka takaaja on antanut henkilöille, jotka aikovat toimia passituksesta vastaavina, ja jotka ovat voimassa kaikkien sopimuspuolten alueilla. Takaaja on kutakin vakuustositetta kohden vastuussa 7000 euron määrään saakka. Takaussitoumuksena annettavaa yksittäistä vakuutta koskevat yksityiskohtaiset säännöt 13 artikla 1. Takaussitoumuksena annettavasta yksittäisestä vakuudesta on laadittava liitteen III lisäyksessä B1 olevan mallin mukainen vakuusasiakirja. Jos lähtötoimipaikka on eri kuin vakuustoimipaikka, vakuustoimipaikka säilyttää jäljennöksen asiakirjasta, jolla se on hyväksynyt takaajan sitoumuksen. Passituksesta vastaavan on esitettävä alkuperäiskappale lähtötoimipaikassa, joka säilyttää sen. Kyseinen toimipaikka voi tarvittaessa pyytää käännöksen asiakirjasta asianomaisen maan virallisella kielellä tai yhdellä sen virallisista kielistä. 2. Jos kansalliset lait, asetukset ja hallinnolliset määräykset tai yleinen käytäntö niin vaativat, kukin maa voi antaa luvan 1 kohdassa tarkoitetun vakuusasiakirjan laatimiseen muussa muodossa edellyttäen, että sillä on sama oikeusvaikutus kuin asiakirjamalleilla. Tositteilla annettavaa yksittäistä vakuutta koskevat yksityiskohtaiset säännöt 14 artikla 1. Edellä 12 artiklan 3 kohdassa tarkoitetuissa tapauksissa annettavasta yksittäisestä vakuudesta on laadittava liitteen III lisäyksessä B2 olevan mallin mukainen vakuusasiakirja. Sovelletaan 13 artiklan 2 kohdan määräyksiä soveltuvin osin. 2. Yksittäistä vakuutta koskeva tosite laaditaan liitteen III mukaisesti. Takaajan on merkittävä tositteeseen sen viimeinen voimassaolopäivä, joka ei saa olla myöhemmin kuin yhden vuoden kuluttua sen antamisesta. 3. Takaaja voi antaa yksittäistä vakuutta koskevia tositteita, jotka eivät ole voimassa yhteisessä passituksessa lisäyksessä I olevassa luettelossa mainittujen tavaroiden osalta. Tätä tarkoitusta varten takaajan on merkittävä antamaansa yhteen tai useampaan yksittäistä vakuutta koskevaan tositteeseen vinosti jokin seuraavista maininnoista: - ES: Validez limitada - DA: Begrænset gyldighed - DE: Beschränkte Geltung - EL: Περιορισμένη ισχύς - EN: Limited validity - FR: Validité limitée - IT: Validità limitata - NL: Beperkte geldigheid - PT: Validade limitada - FI: Voimassa rajoitetusti - SV: Begränsad giltighet - CS: Omezená platnost - HU: Korlátozott érvényü - IS: Takmarkað gildissvið - NO: Begrenset gyldighet - PL: Ograniczona waznosc - SK: Obmedzená platnost' 4. Passituksesta vastaavan on annettava lähtötoimipaikkaan tarvittava määrä 7000 euron suuruisia yksittäistä vakuutta koskevia tositteita mahdollisesti syntyvän velan määrän maksamiseksi kokonaisuudessaan. Lähtötoimipaikka säilyttää sille annetut tositteet. Vakuusasiakirjan kumoaminen ja peruuttaminen 15 artikla 1. Vakuustoimipaikka kumoaa päätöksen, jolla se on hyväksynyt takaajan sitoumuksen, jos edellytykset, joilla se annettiin, eivät enää täyty. Takaaja voi myös peruuttaa sitoumuksensa milloin tahansa. 2. Kumoaminen tai peruuttaminen tulee voimaan kuudentenatoista päivänä sen päivän jälkeen, jona se on annettu tiedoksi joko takaajalle tai vakuustoimipaikalle. Kumoamisen tai peruuttamisen voimaantulopäivää aikaisemmin annettuja yksittäistä vakuutta koskevia tositteita ei saa enää käyttää voimaantulopäivästä alkaen tavaroiden asettamiseen yhteiseen passitusmenettelyyn. 3. Maa, jolle vakuustoimipaikka kuuluu, ilmoittaa kumoamisesta tai peruuttamisesta sekä sen voimaantulopäivästä viipymättä komissiolle. Komissio ilmoittaa asiasta muille maille. II LUKU Kulkuneuvot ja ilmoitukset Lastauksen edellytykset 16 artikla 1. Kukin passitusilmoitus koskee vain tavaroita, jotka on lastattu tai on määrä lastata yhteen kulkuneuvoon kuljetettaviksi yhdestä lähtötoimipaikasta yhteen määrätoimipaikkaan. Sillä edellytyksellä, että tavarat kuljetetaan yhdessä, tätä artiklaa sovellettaessa pidetään yhtenä kulkuneuvona: a) tieliikenteen ajoneuvoa, jonka mukana on yksi tai useampi perävaunu tai puoliperävaunu; b) yhteen kytkettyjä rautatievaunuja; c) yhden kuljetuskokonaisuuden muodostavia aluksia; d) tämän artiklan mukaiseen yhteen kulkuneuvoon lastattuja kontteja. 2. Yhteen kulkuneuvoon voidaan lastata tavaroita useammassa kuin yhdessä lähtötoimipaikassa, ja siitä voidaan purkaa tavaroita useammassa kuin yhdessä määrätoimipaikassa. Kirjallinen passitusilmoitus 17 artikla 1. Jotta tavarat voidaan asettaa yhteiseen passitusmenettelyyn, niistä on annettava passitusilmoitus, joka laaditaan liitteessä III olevan jonkin lomakemallin mukaiselle lomakkeelle. 2. Passitusilmoituslomaketta voidaan täydentää tarvittaessa yhdellä tai useammalla liitteessä III olevan jonkin lomakemallin mukaisella lisälomakkeella, joka on ilmoituksen erottamaton osa. 3. Liitteessä III olevan mallin mukaisia tavaraluetteloita voidaan lisälomakkeiden sijasta käyttää passitusilmoitusten kuvaavana osana, ja ne ovat ilmoituksen erottamaton osa. 4. Edellä 1-3 kohdassa tarkoitetut lomakkeet on laadittava liitteen III määräysten mukaisesti. Ne on painettava ja laadittava jollakin lähtömaan toimivaltaisen viranomaisen hyväksymällä sopimuspuolten virallisella kielellä. Yhteisessä passituksessa osallisena olevan maan toimivaltaiset viranomaiset voivat tarvittaessa pyytää käännöksen asiakirjoista kyseisen maan virallisella kielellä tai yhdellä sen virallisista kielistä. 5. Jos yhteinen passitusmenettely suoritetaan lähtömaassa toisen tulliselvitysmuodon jälkeen, passitusilmoituksessa on oltava maininta kyseisestä tulliselvitysmuodosta tai vastaavista tulliasiakirjoista. Lähtötoimipaikka voi tarvittaessa vaatia kyseisten asiakirjojen esittämistä. 6. Passitusilmoituksen mukana on oltava kuljetusasiakirja. Lähtötoimipaikka voi olla vaatimatta kyseisen asiakirjan esittämistä tullimuodollisuuksia suoritettaessa, jos asiakirja on lähtötoimipaikan käytettävissä. Muulla tavoin annettava passitusilmoitus 18 artikla 1. EDI-vakiosanomien vaihdon avulla tehdyn passitusilmoituksen on oltava liitteessä III esitetyn rakenteen ja siinä esitettyjen tietojen mukainen. 2. Jos passitusilmoitus tehdään syöttämällä muodollisuuksien suorittamisen edellyttämät tiedot toimivaltaisten viranomaisten tietojenkäsittelyjärjestelmään, liitteessä III tarkoitetut kirjallisen ilmoituksen tiedot on korvattava lähettämällä tätä varten määrätyille toimivaltaisille viranomaisille koodattuina tai muussa niiden määräämässä muodossa olevat, kirjallisissa ilmoituksissa vaadittuja tietoja vastaavat tiedot niin, että niitä voidaan käsitellä tietokoneella. 3. Toimivaltaiset viranomaiset voivat antaa luvan tavaraluettelon käyttöön tietokoneavusteisilla menetelmillä tehdyn passitusilmoituksen tavarankuvausosana vahvistamiensa edellytysten ja yksityiskohtaisten sääntöjen mukaisesti sekä ottaen huomioon tullisäännöksissä vahvistetut periaatteet. 4. Toimivaltaiset viranomaiset voivat antaa luvan vahvistamiensa edellytysten ja yksityiskohtaisten sääntöjen mukaisesti sekä ottaen huomioon tullisäännöksissä vahvistetut periaatteet passitusilmoituksen tai tiettyjen siihen sisältyvien tietojen toimittamiseen levykkeellä tai magneettinauhalla taikka vaihtamalla tietoja muilla vastaavilla tavoilla ja tarvittaessa koodattuina. Sekalähetykset 19 artikla Jos lähetyksiin sisältyy samanaikaisesti T1- ja T2-menettelyssä kuljetettavia tavaroita, tunnuksella "T" merkittyä passitusilmoituslomaketta on täydennettävä: a) lisälomakkeilla, joissa on tunnus "T1 bis", "T2 bis" tai "T2F bis"; tai b) tavaraluetteloilla, joissa on tunnus "T1", "T2" tai "T2F". T1-menettely oletusmenettelynä 20 artikla Jos tunnusta "T1", "T2" tai "T2F" ei ole merkitty passitusilmoituksen 1 kohdan oikeanpuoleiseen osaan tai jos, kyseen ollessa lähetyksestä, johon sisältyy samanaikaisesti T1- ja T2-menettelyssä kuljetettavia tavaroita, 19 artiklan määräyksiä ei ole noudatettu, tavaroita katsotaan kuljetettavan T1-menettelyssä. Passitusilmoituksen allekirjoittaminen ja passituksesta vastaavan sitoumus 21 artikla Passitusilmoituksen allekirjoittaa passituksesta vastaava, joka siten sitoutuu vastaamaan: a) passitusilmoituksessa annettujen tietojen paikkansapitävyydestä; b) liiteasiakirjojen aitoudesta; ja c) siitä, että kaikkia asianomaisten tavaroiden yhteiseen passitusmenettelyyn asettamiseen liittyviä velvollisuuksia noudatetaan. III LUKU Lähtötoimipaikassa suoritettavat muodollisuudet Passitusilmoituksen esittäminen 22 artikla Passitusilmoitus on esitettävä lähtötoimipaikassa sen vahvistamina aukiolopäivinä ja -aikoina. Lähtötoimipaikka voi kuitenkin passituksesta vastaavan pyynnöstä ja kustannuksella antaa luvan passitusilmoituksen esittämiseen muulloin kuin asianomaisina aukiolopäivinä ja -aikoina. Lähtötoimipaikka voi passituksesta vastaavan pyynnöstä ja kustannuksella antaa luvan passitusilmoituksen esittämiseen myös muussa paikassa. Kuljetusreitti 23 artikla 1. Yhteiseen passitusmenettelyyn asetetut tavarat on kuljetettava määrätoimipaikkaan taloudellisesti perusteltua reittiä. 2. Lisäyksessä I olevassa luettelossa mainittujen tavaroiden osalta taikka jos toimivaltaiset viranomaiset pitävät tai passituksesta vastaava pitää sitä tarpeellisena, lähtötoimipaikka vahvistaa sitovan kuljetusreitin ja merkitsee passitusilmoituksen 44 kohtaan ainakin maat, joiden kautta kuljetus tapahtuu, ottaen huomioon passituksesta vastaavan ilmoittamat seikat, sanotun kuitenkaan rajoittamatta 64 artiklan määräysten soveltamista. Passitusilmoituksen hyväksyminen ja kirjaaminen 24 artikla Lähtötoimipaikka hyväksyy ja kirjaa passitusilmoituksen edellyttäen, että: a) siinä annetaan kaikki tiedot, jotka tarvitaan tämän yleissopimuksen soveltamiseksi; b) sen mukana toimitetaan kaikki vaaditut asiakirjat; ja c) tavarat, joihin se liittyy, esitetään tullille. Passitusilmoitukseen tehtävät oikaisut 25 artikla 1. Passituksesta vastaava saa pyynnöstä oikaista yhtä tai useampaa passitusilmoituksessa antamaansa tietoa sen jälkeen, kun toimivaltaiset viranomaiset ovat hyväksyneet ilmoituksen. Oikaisulla ei voida muuttaa passitusilmoitusta koskemaan muita kuin siinä alun perin tarkoitettuja tavaroita. 2. Oikaisuun ei voida kuitenkaan antaa lupaa, jos sitä pyydetään sen jälkeen, kun tulliviranomaiset ovat: a) ilmoittaneet passituksesta vastaavalle aikovansa tarkastaa tavarat; b) todenneet kyseiset tiedot virheellisiksi; tai c) luovuttaneet tavarat. Määräaika tavaroiden esittämiselle määräpaikassa 26 artikla 1. Lähtötoimipaikka vahvistaa päivämäärän, johon mennessä tavarat on esitettävä määrätoimipaikassa, ottaen huomioon käytettävän reitin, kuljetusta koskevat säännökset ja määräykset sekä muun asian kannalta merkityksellisen lainsäädännön sekä passituksesta vastaavan ilmoittamat seikat. 2. Lähtötoimipaikan asettama määräaika on niiden maiden toimivaltaisia viranomaisia sitova, joiden alueelle tavara saapuu yhteisen passituksen aikana, eivätkä nämä viranomaiset saa muuttaa sitä. 3. Jos tavarat esitetään määrätoimipaikassa lähtötoimipaikan asettaman määräajan päätyttyä ja jos määräajan ylittäminen johtuu olosuhteista, jotka näytetään toteen määrätoimipaikkaa tyydyttävällä tavalla, eikä niitä voida katsoa kuljettajan tai passituksesta vastaavan syyksi, passituksesta vastaavan katsotaan noudattaneen asetettua määräaikaa. Passitusilmoituksen tarkastaminen 27 artikla 1. Hyväksymiensä passitusilmoitusten tarkastamiseksi lähtömaan toimivaltaiset viranomaiset voivat riskianalyysin perusteella tai pistokokein: a) tarkastaa passitusilmoitusasiakirjan ja sen liiteasiakirjat; b) tarkastaa tavarat sekä tarvittaessa ottaa näytteitä niiden analysoimista tai yksityiskohtaista tutkimista varten. 2. Tavarat tarkastetaan tätä tarkoitusta varten määrätyissä paikoissa ja sitä varten määrättyinä aikoina. Toimivaltaiset viranomaiset voivat kuitenkin passituksesta vastaavan pyynnöstä ja kustannuksella tarkastaa tavarat muissa paikoissa tai muina aikoina. Tunnistamistoimenpiteet 28 artikla 1. Lähtötoimipaikka toteuttaa tarpeellisina pitämänsä tunnistamistoimenpiteet. 2. Yhteiseen passitusmenettelyyn asetettavia tavaroita ei saa luovuttaa, jos sinetöintiä ei voida tehdä yleissopimuksen 11 artiklan 2 tai 3 kohdan määräysten mukaisesti, sanotun kuitenkaan rajoittamatta yleissopimuksen 11 artiklan 4 kohdan määräysten soveltamista. 3. Jos sinetöidään tavarat sisältävä tila, toimivaltaiset viranomaiset varmistavat, että kulkuneuvo on hyväksytty tai että se voidaan hyväksyä sinetöintiin soveltuvaksi. 4. Kaikkia sellaisen kansainvälisen sopimuksen, jonka sopimuspuolia Euroopan yhteisö tai sen jäsenvaltiot ja EFTA-maat ovat, määräysten mukaisesti tullisinetöityyn tavarankuljetukseen hyväksyttyjä tieliikenteen ajoneuvoja, perävaunuja, puoliperävaunuja tai kontteja pidetään yleissopimuksen 11 artiklan 2 kohdan a alakohdassa tarkoitettujen muiden säännösten nojalla sinetöintikelpoisiksi hyväksyttyinä. 5. Sinettien ominaispiirteiden on oltava lisäyksen II mukaiset. 6. Sinettejä ei saa murtaa ilman toimivaltaisten viranomaisten lupaa. 7. Tavaran kuvausta pidetään riittävänä mahdollistamaan tavaroiden tunnistaminen yleissopimuksen 11 artiklan 4 kohdan mukaisesti, jos tavaran kuvaus on riittävän yksityiskohtainen, jotta tavaroiden paljous ja laatu on helposti tunnistettavissa. Sovellettaessa yleissopimuksen 11 artiklan 4 kohtaa lähtötoimipaikka merkitsee passitusilmoituksen D kohdan "Lähtötoimipaikan tarkastus" kohtaan "Kiinnitetyt sinetit" jonkin seuraavista maininnoista: - ES: Dispensa - DA: Fritaget - DE: Befreiung - EL: Απαλλαγή - EN: Waiver - FR: Dispense - IT: Dispensa - NL: Vrijstelling - PT: Dispensa - FI: Vapautettu - SV: Befrielse - CS: Osvobození - HU: Mentesség - IS: Undanþegið - NO: Fritak - PL: Zwolniony - SK: Oslobodenie Passitusilmoitukseen tehtävät merkinnät ja tavaroiden luovutus 29 artikla 1. Lähtötoimipaikka tekee passitusilmoituksen kappaleisiin tarkastuksen tuloksia koskevat merkinnät. Jos tarkastuksen tulokset ovat ilmoituksen mukaiset, lähtötoimipaikka luovuttaa tavarat ja merkitsee luovutuksen päivämäärän passitusilmoituksen kappaleisiin. 2. Yhteiseen passitusmenettelyyn asetetut tavarat kuljetetaan lähtötoimipaikan passituksesta vastaavalle antamilla passitusilmoituksen 4 ja 5 kappaleella. Passituksen saateasiakirja 30 artikla 1. Jos passitusilmoitus käsitellään lähtötoimipaikassa tietojenkäsittelyjärjestelmällä, passitusilmoituksen 4 ja 5 kappale korvataan liitteessä III olevan mallin mukaisella passituksen saateasiakirjalla. 2. Passituksen saateasiakirjaa täydennetään tarvittaessa liitteessä III olevan mallin mukaisella tavaraerittelyllä tai -luettelolla, joka on passituksen saateasiakirjan erottamaton osa. 3. Edellä 1 kohdassa tarkoitetussa tapauksessa lähtötoimipaikka säilyttää passitusilmoituksen ja myöntää tavaroiden luovutuksen antamalla passituksesta vastaavalle passituksen saateasiakirjan. 4. Passituksen saateasiakirja voidaan laatia passituksesta vastaavan tietojenkäsittelyjärjestelmällä, jos siihen annetaan lupa. 5. Lähetyksen mukana seuraavia passitusilmoituksen kappaleita koskevia tämän yleissopimuksen määräyksiä sovelletaan soveltuvin osin passituksen saateasiakirjaan. IV LUKU Kuljetuksen aikana suoritettavat muodollisuudet Passitusilmoituksen kappaleiden esittäminen 31 artikla Passitusilmoituksen 4 ja 5 kappale ja muut tavaroiden mukana seuraavat asiakirjat on esitettävä toimivaltaisten viranomaisten vaatimuksesta. Rajatoimipaikka 32 artikla 1. Lähetys sekä passitusilmoituksen 4 ja 5 kappale on esitettävä jokaisessa rajatoimipaikassa. 2. Kuljettajan on esitettävä jokaisessa rajatoimipaikassa liitteessä III olevan mallin mukaiselle lomakkeelle laadittu rajanylitysilmoitus; rajatoimipaikka säilyttää ilmoituksen. 3. Rajatoimipaikat tarkastavat tavarat, jos ne pitävät sitä tarpeellisena. 4. Jos tavarat kuljetetaan muun kuin passitusilmoituksen 4 ja 5 kappaleessa mainitun rajatoimipaikan kautta, tämä lähettää viipymättä rajanylitysilmoituksen siinä alun perin tarkoitetulle rajatoimipaikalle. 5. Edellä olevaa 1-4 kohtaa ei sovelleta tavaroiden rautatiekuljetuksiin. Kuljetuksen aikana sattuneet tapahtumat 33 artikla 1. Kuljettajan on tehtävä tarvittavat merkinnät passitusilmoituksen 4 ja 5 kappaleeseen ja esitettävä ne lähetyksen kanssa sen maan toimivaltaisille viranomaisille, jonka alueella kulkuneuvo on, seuraavissa tapauksissa: a) jos sitovaa kuljetusreittiä muutetaan 23 artiklan 2 kohdan määräyksiä sovellettaessa; b) jos sinetit rikkoutuvat kuljetuksen aikana kuljettajasta riippumattomista syistä; c) jos tavarat uudelleenlastataan toiseen kulkuneuvoon; uudelleenlastauksen on tapahduttava toimivaltaisten viranomaisten valvonnassa; toimivaltaiset viranomaiset voivat kuitenkin antaa luvan tavaroiden uudelleenlastaukseen ilman valvontaa; d) jos välittömästi uhkaavan vaaran vuoksi on välttämätöntä viipymättä purkaa tavarat tai osa niistä; e) kaikkien sellaisten tapahtumien tai onnettomuuksien sattuessa, jotka saattavat vaikuttaa passituksesta vastaavan tai kuljettajan mahdollisuuksiin noudattaa velvollisuuksiaan. 2. Jos toimivaltaiset viranomaiset katsovat, että yhteinen passitus voi jatkua tavanomaisesti, ne vahvistavat passitusilmoituksen 4 ja 5 kappaleen toteutettuaan mahdollisesti tarvittavat toimenpiteet. V LUKU Määrätoimipaikassa suoritettavat muodollisuudet Tavaroiden esittäminen määrätoimipaikassa 34 artikla 1. Tavarat ja passitusilmoituksen 4 ja 5 kappale on esitettävä määrätoimipaikassa sen vahvistamina aukiolopäivinä ja -aikoina. Määrätoimipaikka voi kuitenkin asianomaisen pyynnöstä ja kustannuksella antaa luvan tavaroiden ja passitusilmoituksen 4 ja 5 kappaleen esittämiseen muulloin kuin asianomaisina aukiolopäivinä ja -aikoina. Määrätoimipaikka voi asianomaisen pyynnöstä ja kustannuksella antaa luvan tavaroiden ja passitusilmoituksen 4 ja 5 kappaleen esittämiseen myös muussa paikassa. 2. Määrätoimipaikka kirjaa passitusilmoituksen 4 ja 5 kappaleen, merkitsee niihin saapumispäivämäärän ja tekee niihin suoritettuja tarkastuksia koskevat merkinnät. 3. Passituksesta vastaavan pyynnöstä määrätoimipaikka vahvistaa passitusilmoituksen ylimääräisen 5 kappaleen tai 5 kappaleen yhden jäljennöksen todisteena menettelyn päättymisestä 39 artiklan 2 kohdan mukaisesti ja merkitsee siihen jonkin seuraavista maininnoista: - ES: Prueba alternativa - DA: Alternativt bevis - DE: Alternativnachweis - EL: Εναλλακτική απόδειξη - EN: Alternative proof - FR: Preuve alternative - IT: Prova alternativa - NL: Alternatief bewijs - PT: Prova alternativa - FI: Vaihtoehtoinen todiste - SV: Alternativt bevis - CS: Alternativní dukaz - HU: Alternatív igazolás - IS: Önnur sönnun - NO: Alternativt bevis - PL: Alternatywny dowód - SK: Alternatívny dôkaz 4. Passitus voidaan päättää myös muussa kuin passitusilmoituksessa tarkoitetussa toimipaikassa. Kyseisestä toimipaikasta tulee tällöin määrätoimipaikka. Jos uusi määrätoimipaikka kuuluu jollekin muulle sopimuspuolelle kuin sille, jolle alun perin tarkoitettu toimipaikka kuuluu, uusi määrätoimipaikka merkitsee passitusilmoituksen 5 kappaleen I kohtaan "Määrätoimipaikan tarkastus" tavanomaisten määrätoimipaikalta vaadittavien mainintojen lisäksi jonkin seuraavista maininnoista: - ES: Diferencias: mercancías presentadas en la oficina ... (nombre y país) - DA: Forskelle: det sted, hvor varerne blev frembudt ... (navn og land) - DE: Unstimmigkeiten: Stelle, bei der die Gestellung erfolgte ... (Name und Land) - EL: Διαφορές: εμπορεύματα προσκομισθέντα στο τελωνεί ... (Όνομα και χώρα) - EN: Differences: office where goods were presented ... (name and country) - FR: Différences: marchandises présentées au bureau ... (nom et pays) - IT: Differenze: ufficio al quale sono state presentate le merci ... (nome e paese) - NL: Verschillen: kantoor waar de goederen zijn aangebracht ... (naam en land) - PT: Diferenças: mercadorias apresentadas na estância ... (nome e país) - FI: Muutos: toimipaikka, jossa tavarat esitetty ... (nimi ja maa) - SV: Avvikelse: tullkontor där varorna anmäldes ... (namn och land) - CS: Nesrovnalosti: úrad, kterému bylo zbozí dodáno ... (název a zeme) - HU: Eltérések: Hivatal, ahol az áruk bemutatása megtörtént ... (név és ország) - IS: Breying: tollstjoraskriftstofa øar sem vôrum var framvisad ... (Nafn og land) - NO: Forskjell: det tollsted hvor varene ble fremlagt ... (navn og land) - PL: Niezgodnosci: urzad w którym przedstawiono towar ... (nazwa i kraj) - SK: Nezrovnalosti: ùrad, ktorému bol tovar dodaný ... (názov a krajina). 5. Jos 4 kohdan 2 alakohdassa tarkoitetussa tapauksessa passitusilmoitukseen on merkitty jokin seuraavista maininnoista, uusi määrätoimipaikka pitää tavaran valvonnassaan eikä anna lupaa sen siirtoon mihinkään muuhun määräpaikkaan kuin takaisin sen sopimuspuolen alueelle, jolle lähtötoimipaikka kuuluu, ilman viimeksi mainitun erityistä lupaa: - ES: Salida de ... sometida a restricciones - DA: Udførsel fra ... undergivet restriktioner - DE: Ausgang aus ... Beschränkungen unterworfen - EL: Έξοδος από ... υποκείμενη σε περιορισμούς - EN: Export from ... subject to restriction - FR: Sortie de ... soumise à des restrictions - IT: Uscita dalla (dall') ... soggetta a restrizioni - NL: Verlaten van ... aan beperkingen onderworpen - PT: Saída da ... sujeita a restrições - FI: Vienti ... rajoitusten alaista - SV: Utförsel från ... underkastad restriktioner - CS: Vývoz z ... podléhá omezením - HU: Indult ... korlátozások alá esik - IS: Utflutningur fra ... haour takmörkunum - NO: Utførsel fra ... underlagt restriksjoner - PL: Wywóz z ... podlega ograniczeniom - SK: Vývoz z ... podlieha obmedzeniam - ES: Salida de ... sujeta a pago de derechos - DA: Udførsel fra ... betinget af afgiftsbetaling - DE: Ausgang aus ... Abgabenerhebung unterworfen - EL: Έξοδος από ... υποκείμενη σε επιβαρύνσεις - EN: Export from ... subject to duty - FR: Sortie de ... soumise à imposition - IT: Uscita dalla (dall') ... soggetta a tassazione - NL: Verlaten van ... aan belastingheffing onderworpen - PT: Saída da ... sujeita a pagamento de imposições - FI: Vienti ... maksujen alaista - SV: Utförsel från ... underkastad avgifter - CS: Vývoz z ... podléhá clu, daním a poplatkum - HU: Indult ... vám-, adóköteles - IS: Gjaldskyldur utflutningur fra ... - NO: Utførsel fra ... belagt med avgifter - PL: Wywóz z ... podlega oplatom - SK: Vývoz z ... podlieha platbám. 6. Edellisessä kohdassa tarkoitetun maininnan on sisällettävä tapauksen mukaan asianomaisen maininnan kielellä jokin seuraavista ilmaisuista: "yhteisöstä", "Islannista", "Norjasta", "Puolasta", "Slovakiasta", "Sveitsistä", "Tsekistä" tai "Unkarista". Tulotodistus 35 artikla 1. Määrätoimipaikka antaa pyynnöstä tulotodistuksen henkilölle, joka esittää passitusilmoituksen 4 ja 5 kappaleen. 2. Tulotodistuslomakkeen on oltava liitteessä III olevan mallin mukainen. Tulotodistus voidaan kuitenkin laatia vaihtoehtoisesti passitusilmoituksen 5 kappaleen kääntöpuolen alaosassa olevaan kohtaan. 3. Asianomaisen henkilön on laadittava tulotodistus etukäteen. Tulotodistus voi sisältää muita lähetykseen liittyviä tietoja, jotka on merkittävä määrätoimipaikkaa varten varatun tilan ulkopuolelle. Tulotodistusta ei voida käyttää 39 artiklan 2 kohdassa tarkoitettuna todisteena menettelyn päättymisestä. Passitusilmoituksen 5 kappaleen palauttaminen 36 artikla Määrämaan toimivaltaiset viranomaiset palauttavat passitusilmoituksen 5 kappaleen lähtömaan toimivaltaisille viranomaisille viipymättä ja viimeistään kuukauden kuluessa menettelyn päättymisestä. Keskustoimipaikka 37 artikla Kukin maa ilmoittaa komissiolle asiakirjojen keskitetystä vastaanottamisesta ja lähettämisestä vastaavien toimipaikkojen perustamisesta, asianomaisten asiakirjojen lajista sekä mainittujen toimipaikkojen toimivallasta. Komissio ilmoittaa asiasta muille maille. VI LUKU Menettelyn päättymisen valvonta Menettelyn päättyminen ja päättäminen 38 artikla 1. Yhteinen passitusmenettely päättyy ja passituksesta vastaava on täyttänyt velvollisuutensa, kun menettelyyn asetetut tavarat ja vaaditut asiakirjat esitetään määrätoimipaikassa menettelyä koskevien säännösten ja määräysten mukaisesti. 2. Toimivaltaiset viranomaiset päättävät yhteisen passitusmenettelyn, kun ne voivat lähtötoimipaikassa ja määrätoimipaikassa käytettävissä olevien tietojen perusteella todeta, että menettely on päättynyt asianmukaisesti. Passituksesta vastaavan toimittamat tiedot ja vaihtoehtoiset todisteet menettelyn päättymisestä 39 artikla 1. Jos passitusilmoituksen 5 kappaletta ei palauteta lähtömaan toimivaltaisille viranomaisille kahden kuukauden kuluessa passitusilmoituksen hyväksymisestä, viranomaiset ilmoittavat asiasta passituksesta vastaavalle ja pyytävät tätä toimittamaan todisteet menettelyn päättymisestä. 2. Edellä 1 kohdassa tarkoitetut todisteet voidaan toimittaa toimivaltaisia viranomaisia tyydyttävällä tavalla esittämällä määrämaan toimivaltaisten viranomaisten oikeaksi todistama asiakirja, jossa kyseiset tavarat yksilöidään ja vahvistetaan, että ne on esitetty määrätoimipaikassa tai 72 artiklaa sovellettaessa valtuutetulle vastaanottajalle. 3. Yhteistä passitusmenettelyä pidetään päättyneenä myös, jos passituksesta vastaava esittää toimivaltaisia viranomaisia tyydyttävällä tavalla tulliasiakirjan tai sen jäljennöksen taikka valokopion, jolla osoitetaan, että tavaroille on osoitettu jokin tulliselvitysmuoto kolmannessa maassa, ja jossa kyseiset tavarat yksilöidään. Jäljennöksen tai valokopion on oltava joko alkuperäisen asiakirjan vahvistaneen elimen tai asianomaisen kolmannen maan viranomaisten taikka jonkin sopimuspuolen viranomaisten oikeaksi todistama. Tiedustelumenettely 40 artikla 1. Jos lähtömaan toimivaltaiset viranomaiset eivät ole saaneet todisteita menettelyn päättymisestä neljän kuukauden kuluessa passitusilmoituksen hyväksymisestä, ne aloittavat viipymättä tiedustelumenettelyn menettelyn päättämiseksi tarvitsemiensa tietojen saamiseksi, tai vaihtoehtoisesti: - velan syntymisen edellytysten vahvistamiseksi, - velallisen yksilöimiseksi, - velan kantamiseen toimivaltaisten viranomaisten määrittämiseksi. Menettely aloitetaan välittömästi, jos toimivaltaisille viranomaisille ilmoitetaan jo varhaisessa vaiheessa, ettei menettely ole päättynyt, tai jos ne epäilevät tätä. 2. Tiedustelumenettely aloitetaan myös, jos jälkikäteen käy ilmi, että todisteet menettelyn päättymisestä oli väärennetty, ja tämän menettelyn käyttö on välttämätöntä 1 kohdassa määrättyjen tavoitteiden saavuttamiseksi. 3. Lähtömaan toimivaltaiset viranomaiset aloittavat tiedustelumenettelyn lähettämällä määrämaan toimivaltaisille viranomaisille pyynnön sekä kaikki tarvittavat tiedot. 4. Määrämaan toimivaltaiset viranomaiset ja tapauksen mukaan tiedustelumenettelyyn osallistumaan pyydetyt rajatoimipaikat vastaavat pyyntöön viipymättä. 5. Jos tiedustelumenettelyssä voidaan todeta, että passitusmenettely on päättynyt asianmukaisesti, lähtömaan toimivaltaiset viranomaiset ilmoittavat asiasta välittömästi passituksesta vastaavalle ja tarvittaessa toimivaltaisille viranomaisille, jotka ovat mahdollisesti aloittaneet velan kantamisen 117 artiklan mukaisesti. Jälkitarkastus 41 artikla 1. Toimivaltaiset viranomaiset voivat suorittaa passitusilmoitusten 5 kappaleiden jälkitarkastuksen varmistaakseen merkintöjen paikkansapitävyyden ja leimojen aitouden. Jälkitarkastus suoritetaan, jos epäillään petosta. Tarkastus voidaan suorittaa myös riskianalyysin perusteella tai pistokokein. 2. Jälkitarkastuksessa voidaan tarkastaa myös yhteiseen passitusmenettelyyn liittyviä asiakirjoja, lomakkeita, lupia tai tietoja. 3. Jälkitarkastuspyynnön vastaanottavat toimivaltaiset viranomaiset vastaavat pyyntöön viipymättä. 4. Jos lähtömaan toimivaltaiset viranomaiset pyytävät passitusilmoituksen 5 kappaleen jälkitarkastusta petosepäilyjen perusteella, 38 artiklan 2 kohdan edellytyksiä ei pidetä täyttyneinä ennen kuin ne tiedot, joiden osalta jälkitarkastusta on pyydetty, on vahvistettu aidoiksi tai paikkansapitäviksi. VII LUKU Lisämääräykset, joita sovelletaan, kun toimivaltaiset viranomaiset vaihtavat passitustietoja tietotekniikan ja tietoverkkojen välityksellä Soveltamisala 42 artikla 1. Tässä luvussa selostettu tietojen vaihto toimivaltaisten viranomaisten välillä tapahtuu tietotekniikkaa ja tietoverkkoja käyttäen, sanotun kuitenkaan rajoittamatta erityisiä olosuhteita ja yhteistä passitusmenettelyä koskevien säännösten ja määräysten soveltamista soveltuvin osin tapauksen mukaan. 2. Kaikki sopimuspuolet käyttävät 1 kohdassa tarkoitettuun tietojen vaihtoon yhteisön yhteistä tietoliikenneverkkoa/järjestelmien yhteistä rajapintaa (Common Communications Network/Common Systems Interface, CCN/CSI). EFTA-maiden osallistumisesta toiminnan rahoitukseen ja muista asiaan liittyvistä seikoista sovitaan yhteisön ja kunkin EFTA-maan kesken. 3. Tämän luvun määräyksiä ei sovelleta 48 artiklan 1 kohdan g alakohdassa tarkoitettuihin tiettyjen kuljetusmuotojen käyttöä koskeviin yksinkertaistettuihin menettelyihin. Turvallisuus 43 artikla 1. Tietokoneavusteisilla menetelmillä tapahtuvalle muodollisuuksien suorittamiselle asetettavia edellytyksiä ovat muun muassa tietolähteen tarkistaminen ja tietojen suojaaminen tahattomalta tai laittomalta tuhoamiselta, tahattomalta hävittämiseltä tai muuttamiselta taikka luvattomalta tietokantoihin pääsyltä. 2. Edellä 1 kohdassa tarkoitettujen turvallisuusvaatimusten lisäksi toimivaltaiset viranomaiset määrittävät ja pitävät yllä riittäviä turvallisuusjärjestelyjä, jotta koko passitusmenettely toimii tehokkaasti, luotettavasti ja turvallisesti. 3. Jotta edellä mainittu turvallisuuden taso voidaan varmistaa, jokainen tietojen syöttö-, muutos- tai poistotapahtuma kirjataan siten, että siitä ilmenee käsittelyn tarkoitus, tarkka ajankohta ja sen suorittanut henkilö. Lisäksi alkuperäiset tai edellä kuvatulla tavalla käsitellyt tiedot säilytetään vähintään kolmen kalenterivuoden ajan sen vuoden lopusta, johon tiedot viittaavat, tai pidemmän ajan, jos muualla niin säädetään tai määrätään. 4. Toimivaltaiset viranomaiset valvovat säännöllisesti turvallisuutta. 5. Asianomaiset toimivaltaiset viranomaiset ilmoittavat toisilleen kaikista turvallisuuden vaarantumista koskevista epäilyistä. Henkilötietojen suoja 44 artikla 1. Sopimuspuolet käyttävät tätä yleissopimusta sovellettaessa vaihdettuja henkilötietoja ainoastaan tässä yleissopimuksessa määrättyihin tarkoituksiin ja yhteisen passitusmenettelyn jälkeisiin muihin tulliselvitysmuotoihin. Tämä rajoitus ei kuitenkaan estä näiden tietojen käyttöä yhteisestä passituksesta johtuvien tutkinnan ja oikeudellisten menettelyjen tarkoituksiin. Tällöin tiedot toimittaneelle toimivaltaiselle viranomaiselle ilmoitetaan viipymättä tällaisesta tietojen käytöstä. 2. Sopimuspuolet sitoutuvat toteuttamaan tarvittavat toimenpiteet tätä yleissopimusta sovellettaessa vaihdettujen henkilötietojen käsittelyn osalta varmistaakseen henkilötietojen suojan, joka vastaa tasoltaan vähintään niitä periaatteita, jotka vahvistetaan yksilöiden suojelusta henkilötietojen automaattisessa tietojenkäsittelyssä 28 päivänä tammikuuta 1981 tehdyssä Euroopan neuvoston yleissopimuksessa. 3. Kukin sopimuspuoli toteuttaa tarvittavat toimenpiteet varmistaakseen tehokkain tarkastuksin tämän artiklan noudattamisen. Saapumista ennakoiva sanoma 45 artikla Lähtötoimipaikka ilmoittaa ilmoitetulle määrätoimipaikalle yhteisestä passituksesta tavaroiden luovutuksen yhteydessä saapumista ennakoivalla sanomalla. Tämä sanoma laaditaan käyttäen passitusilmoituksessa olevia tietoja, joita on tarvittaessa oikaistu, ja sitä on täydennettävä asianmukaisesti. Tämä sanoma on sopimuspuolten yhdessä sopiman rakenteen ja ominaisuuksien mukainen. Saapumisilmoitus ja tarkastuksen tulokset 46 artikla 1. Määrätoimipaikka säilyttää passituksen saateasiakirjan, ilmoittaa lähtötoimipaikalle tavaroiden saapumisesta saapumisilmoitussanomalla samana päivänä, jona tavarat on esitetty määrätoimipaikassa. Sanomaa ei voida käyttää 39 artiklan 2 kohdassa tarkoitettuna todisteena menettelyn päättymisestä. 2. Lukuun ottamatta poikkeuksellisia olosuhteita määrätoimipaikka lähettää tarkastustulossanoman lähtötoimipaikalle viimeistään sitä päivää seuraavana työpäivänä, jona tavarat on esitetty määrätoimipaikassa. 3. Käytettävät sanomat ovat sopimuspuolten yhdessä sopiman rakenteen ja ominaisuuksien mukaisia. Tarkastaminen saapumista ennakoivan sanoman perusteella 47 artikla Tavarat tarkastetaan lähtötoimipaikasta vastaanotetun saapumista ennakoivan sanoman perusteella. III OSA YKSINKERTAISTETUT MENETTELYT I LUKU Yksinkertaistettuja menettelyjä koskevat yleiset määräykset Soveltamisala 48 artikla 1. Toimivaltaiset viranomaiset voivat tapauksen mukaan passituksesta vastaavan tai vastaanottajan pyynnöstä antaa luvan seuraavien yksinkertaistettujen menettelyjen käyttöön: a) yleisvakuuden käyttö tai vapautus vakuuden antamisesta; b) erityisten tavaraluettelojen käyttö; c) erikoismallisten sinettien käyttö; d) vapautus sitovan kuljetusreitin noudattamisesta; e) valtuutetun lähettäjän asema; f) valtuutetun vastaanottajan asema; g) tiettyjen kulkuneuvojen käyttöä koskevien yksinkertaistettujen menettelyjen soveltaminen: i) rautateitse ja suurkontteja käyttäen kuljetettavat tavarat; ii) ilmateitse kuljetettavat tavarat; iii) putkijohdoissa kuljetettavat tavarat. h) yleissopimuksen 6 artiklaan perustuvien muiden yksinkertaistettujen menettelyjen soveltaminen. 2. Jos myönnetään 1 kohdan a, b ja g alakohdassa tarkoitetut yksinkertaistetut menettelyt, niitä sovelletaan kaikissa maissa, ellei tässä liitteessä tai luvassa toisin määrätä. Jos myönnetään c, d, ja e alakohdassa tarkoitetut yksinkertaistetut menettelyt, niitä sovelletaan ainoastaan siinä maassa, jossa lupa on annettu, alkaviin passituksiin. Jos myönnetään f alakohdassa tarkoitettu yksinkertaistettu menettely, sitä sovelletaan ainoastaan siinä maassa, jossa lupa on annettu. Luvan antamisen yleiset edellytykset 49 artikla 1. Edellä 48 artiklan 1 kohdassa tarkoitettu lupa annetaan ainoastaan henkilöille, jotka: a) ovat sijoittautuneet sopimuspuolen alueelle; lupa käyttää yleisvakuutta voidaan kuitenkin antaa ainoastaan siihen maahan sijoittautuneille henkilöille, jossa vakuus on annettu; b) käyttävät säännöllisesti yhteistä passitusmenettelyä tai jotka toimivaltaisten viranomaisten tietojen mukaan pystyvät täyttämään menettelyyn liittyvät velvollisuudet, taikka kun kyse on 48 artiklan 1 kohdan f alakohdassa tarkoitetusta yksinkertaistetusta menettelystä, jotka vastaanottavat säännöllisesti yhteiseen passitusmenettelyyn asetettuja tavaroita; ja c) eivät ole syyllistyneet tulli- tai verolainsäädännön vakavaan tai toistuvaan rikkomiseen. 2. Yksinkertaistettujen menettelyjen asianmukaisen hallinnoinnin varmistamiseksi lupa voidaan antaa ainoastaan, jos: a) toimivaltaiset viranomaiset voivat valvoa ja tarkastaa menettelyä ilman asianomaisten henkilöiden tarpeisiin nähden suhteettomia hallinnollisia järjestelyjä, ja b) toimivaltaiset viranomaiset voivat henkilöiden pitämän kirjanpidon perusteella toteuttaa tehokasta valvontaa. Lupahakemuksen sisältö 50 artikla 1. Yksinkertaistettujen menettelyjen käyttöä koskeva lupahakemus, jäljempänä "hakemus", on tehtävä kirjallisesti. Lupa on päivättävä ja allekirjoitettava. 2. Hakemuksessa on oltava tiedot, joiden perusteella toimivaltaiset viranomaiset voivat varmistua siitä, että haettujen yksinkertaistettujen menettelyjen myöntämisedellytyksiä noudatetaan. Hakijan vastuu 51 artikla Rajoittamatta mahdollista seuraamuksia koskevien säännösten ja määräysten soveltamista yksinkertaistettujen menettelyjen hakija on sopimuspuolten voimassa olevien säännösten ja määräysten nojalla vastuussa: a) annettujen tietojen paikkansapitävyydestä; b) liiteasiakirjojen aitoudesta. Toimivaltaiset viranomaiset 52 artikla 1. Hakemus on esitettävä sen maan toimivaltaisille viranomaisille, johon hakija on sijoittautunut. 2. Lupa annetaan tai hakemus hylätään sopimuspuolten voimassa olevien säännösten ja määräysten mukaisesti. 3. Päätös, jolla hakemus hylätään, annetaan kirjallisesti. Päätöksen on oltava perusteltu. Luvan sisältö 53 artikla 1. Päivätty ja allekirjoitettu luvan alkuperäiskappale ja sen yksi tai useampi jäljennös annetaan luvanhaltijalle. 2. Luvassa eritellään yksinkertaistettujen menettelyjen käytön edellytykset sekä määritellään toimintaa ja valvontaa koskevat yksityiskohtaiset säännöt. Lupa tulee voimaan sen antamispäivänä. 3. Kun kyse on 48 artiklan 1 kohdan c, d ja g alakohdassa tarkoitetuista yksinkertaistetuista menettelyistä, lupa on esitettävä lähtötoimipaikan vaatimuksesta. Kumoaminen tai muuttaminen 54 artikla 1. Luvanhaltijan on ilmoitettava toimivaltaisille viranomaisille kaikista luvan antamisen jälkeen sattuneista tapahtumista, jotka ovat omiaan vaikuttamaan luvan voimassaoloon tai sisältöön. 2. Toimivaltaiset viranomaiset kumoavat luvan tai muuttavat sitä, jos: a) yksi tai useampi sen antamisen edellytyksistä ei ole täyttynyt tai ei enää täyty; tai b) luvan antamisen jälkeen sattunut tapahtuma on omiaan vaikuttamaan luvan voimassaoloon tai sisältöön; tai c) luvanhaltija jättää täyttämättä kyseiseen lupaan perustuvan velvollisuutensa. 3. Luvan muuttamista tai kumoamista koskevan päätöksen on oltava perusteltu. Päätös annetaan tiedoksi luvanhaltijalle. 4. Päätöksen kumoaminen tai muutos tulee voimaan päivänä, jona se annetaan tiedoksi. Poikkeustapauksissa toimivaltaiset viranomaiset voivat kuitenkin siirtää kumoamisen tai muutoksen voimaantulon myöhemmäksi ajankohdaksi, jos luvanhaltijan oikeutetut edut tätä edellyttävät. Voimaantulopäivä on ilmoitettava päätöksessä. Toimivaltaisten viranomaisten velvollisuus säilyttää asiakirjat 55 artikla 1. Toimivaltaiset viranomaiset säilyttävät hakemukset liitteineen sekä jäljennöksen jokaisesta annetusta luvasta. 2. Jos hakemus hylätään tai lupa kumotaan, hakemus ja tapauksen mukaan joko hakemuksen hylkäämistä tai luvan kumoamista koskeva päätös sekä kaikki liitteet säilytetään vähintään kolmen vuoden ajan sen kalenterivuoden lopusta, jona hakemus hylättiin taikka lupa kumottiin. II LUKU Yleisvakuus ja vapautus vakuuden antamisesta Viitemäärä 56 artikla 1. Passituksesta vastaava voi käyttää yleisvakuutta tai saada vapautuksen vakuuden antamisesta viitemäärän rajoissa. 2. Viitemäärä vastaa passituksesta vastaavan yhteiseen passitusmenettelyyn vähintään yhden viikon aikana asettamien tavaroiden osalta mahdollisesti syntyvän velan määrää. Vakuustoimipaikka määrittää viitemäärän yhdessä asianomaisen kanssa: a) sellaisten aikaisemmin kuljetettuihin tavaroihin liittyvien tietojen ja sellaisen suoritettaviin yhteisiin passituksiin liittyvän arvioidun kokonaispaljouden perusteella, jotka perustuvat erityisesti asianomaisen kaupallisiin asiakirjoihin ja kirjanpitoasiakirjoihin; ja b) ottaen huomioon siinä maassa, jossa vakuustoimipaikka sijaitsee, tavaroihin sovellettavat korkeimmat tullit ja maksut. 3. Vakuustoimipaikka tarkastelee viitemäärää vuosittain erityisesti yhdestä tai useammasta lähtötoimipaikasta saatujen tietojen perusteella ja tarkistaa määrää tarvittaessa. 4. Passituksesta vastaavan on varmistettava, että määrät eivät ylitä viitemäärää ottaen huomioon passitukset, jotka eivät ole päättyneet. Jos viitemäärä osoittautuu riittämättömäksi yhteisten passitusten kattamiseen, passituksesta vastaavan on ilmoitettava asiasta vakuustoimipaikalle. Yleisvakuuden määrä ja vapautus vakuuden antamisesta 57 artikla 1. Yleisvakuudella katettava määrä on yhtä suuri kuin 56 artiklassa tarkoitettu viitemäärä. 2. Henkilöille, jotka todistavat toimivaltaisille viranomaisille, että heidän taloudellinen tilanteensa on vakaa ja että he täyttävät 3 ja 4 kohdassa määrätyt luotettavuutta koskevat vaatimukset, voidaan antaa lupa käyttää määrältään vähennettyä yleisvakuutta tai myöntää vapautus vakuuden antamisesta. 3. Yleisvakuuden määrään voidaan tehdä vähennys, jolloin sen suuruus on: a) 50 prosenttia viitemäärästä, jos passituksesta vastaava osoittaa omaavansa riittävän kokemuksen yhteisen passitusmenettelyn käytöstä; b) 30 prosenttia viitemäärästä, jos passituksesta vastaava osoittaa omaavansa riittävän kokemuksen yhteisen passitusmenettelyn käytöstä ja toimivansa läheisessä yhteistyössä toimivaltaisten viranomaisten kanssa. 4. Vapautus vakuuden antamisesta voidaan myöntää, jos passituksesta vastaava osoittaa omaavansa riittävän kokemuksen yhteisen passitusmenettelyn käytöstä, toimivansa läheisessä yhteistyössä toimivaltaisten viranomaisten kanssa, hallitsevansa kuljetukset ja omaavansa riittävät varat sitoumustensa täyttämiseksi. 5. Sovellettaessa 3 ja 4 kohtaa maat ottavat huomioon lisäyksen III määräykset. Petosriskeille alttiita tavaroita koskevat erityiset määräykset 58 artikla 1. Lisäyksessä I tarkoitettujen tavaroiden ollessa kyseessä passituksesta vastaavan on osoitettava täyttävänsä 49 artiklassa määrätyt edellytykset, taloudellisen tilanteensa olevan vakaa, omaavansa riittävän kokemuksen yhteisen passitusmenettelyn käytöstä ja joko osoitettava toimivansa läheisessä yhteistyössä toimivaltaisten viranomaisten kanssa tai hallitsevansa kuljetukset, jotta tälle voidaan antaa lupa yleisvakuuden käyttöön. 2. Näiden tavaroiden osalta yleisvakuuden määrään voidaan tehdä vähennys, jolloin sen suuruus on: a) 50 prosenttia viitemäärästä, jos passituksesta vastaava osoittaa toimivansa läheisessä yhteistyössä toimivaltaisten viranomaisten kanssa ja hallitsevansa kuljetukset; b) 30 prosenttia viitemäärästä, jos passituksesta vastaava osoittaa toimivansa läheisessä yhteistyössä toimivaltaisten viranomaisten kanssa, hallitsevansa kuljetukset ja omaavansa riittävät varat sitoumustensa täyttämiseksi. 3. Sovellettaessa 1 ja 2 kohtaa maat ottavat huomioon lisäyksen III määräykset. 4. Vapautusta vakuuden antamisesta ei sovelleta lisäyksessä I tarkoitettuja tavaroita koskeviin yhteisiin passituksiin. 5. Yleisvakuuden myöntämistä ja vakuuden määrään tehtävää vähennystä koskevat periaatteet huomioon ottaen määrältään vähennetyn yleisvakuuden käyttö voidaan kieltää väliaikaisesti poikkeustapauksissa erityisissä olosuhteissa. 6. Yleisvakuuden myöntämistä ja vakuuden määrään tehtäviä vähennyksiä koskevat periaatteet huomioon ottaen yleisvakuuden käyttö voidaan kieltää väliaikaisesti sellaisten tavaroiden osalta, joilla on tehty todistettavasti laaja-alaisia petoksia yleisvakuutta käytettäessä. 7. Tämän artiklan 5 ja 6 kappaleen soveltamisedellytykset esitetään lisäyksessä IV. Vakuusasiakirja 59 artikla Yleisvakuuden antaa takaaja. Yleisvakuudesta on laadittava liitteen III lisäyksessä B4 olevan mallin mukainen vakuusasiakirja. Sovelletaan 13 artiklan 2 kohdan määräyksiä soveltuvin osin. Yleisvakuustodistukset tai vapautusta vakuuden antamisesta koskevat todistukset 60 artikla 1. Toimivaltaiset viranomaiset antavat luvan perusteella passituksesta vastaavalle yhden tai useamman yleisvakuustodistuksen tai vapautusta vakuuden antamisesta koskevan todistuksen, jäljempänä "todistus", joka laaditaan liitteen III määräysten mukaisesti ja jolla passituksesta vastaava voi todistaa joko yleisvakuuden tai vakuuden antamisesta myönnetyn vapautuksen. 2. Todistus on esitettävä lähtötoimipaikassa. Passitusilmoituksessa on oltava maininta todistuksesta. 3. Todistuksen voimassaoloaika on enintään kaksi vuotta. Vakuustoimipaikka voi kuitenkin pidentää voimassaoloaikaa kerran enintään kahdella vuodella. Kumoaminen ja peruuttaminen 61 artikla 1. Tämän liitteen 15 artiklan 1 kohdan ja 2 kohdan ensimmäisen alakohdan määräyksiä sovelletaan soveltuvin osin yleisvakuuden kumoamiseen ja peruuttamiseen. 2. Siitä päivästä alkaen, jona toimivaltaiset viranomaiset ovat kumonneet yleisvakuuden käyttöä koskevan luvan, vapautuksen vakuuden antamisesta tai päätöksen, jolla vakuustoimipaikka on hyväksynyt takaajan sitoumuksen, taikka jona takaaja on peruuttanut sitoumuksensa, aikaisemmin annettuja todistuksia ei saa enää käyttää tavaroiden asettamiseen yhteiseen passitusmenettelyyn, ja passituksesta vastaavan on palautettava ne viipymättä vakuustoimipaikkaan. 3. Kukin maa ilmoittaa komissiolle palauttamatta jääneiden edelleen voimassa olevien todistusten tunnistetiedot. Komissio ilmoittaa asiasta muille maille. 4. Tämän artiklan 3 kohtaa sovelletaan myös varastetuiksi, kadonneiksi tai väärennetyiksi ilmoitettuihin todistuksiin. III LUKU Erityiset tavaraluettelot 62 artikla 1. Toimivaltaiset viranomaiset voivat antaa passituksesta vastaavalle luvan käyttää tavaraluetteloina luetteloja, jotka eivät täytä kaikkia liitteen III edellytyksiä. Tällaisten luettelojen käyttöön voidaan antaa lupa ainoastaan, jos: a) niitä antavat yritykset, joiden kirjanpito perustuu yhtenäistettyyn sähköiseen tai automaattiseen tietojenkäsittelyjärjestelmään; b) ne on suunniteltu ja laadittu siten, että toimivaltaiset viranomaiset voivat vaikeuksitta käyttää niitä; c) niissä mainitaan kunkin tavaran osalta liitteessä III olevassa lisäyksessä A11 edellytetyt tiedot. 2. Edellä 1 kohdassa tarkoitettuina tavaraluetteloina voidaan sallia käytettävän myös lähetys-/vientimuodollisuuksien suorittamista varten laadittuja kuvailevia luetteloja, vaikka kyseisiä luetteloja antaisivatkin yritykset, joiden kirjanpito ei perustu yhtenäistettyyn sähköiseen tai automaattiseen tietojenkäsittelyjärjestelmään. 3. Yrityksille, joiden kirjanpito perustuu yhtenäistettyyn sähköiseen tai automaattiseen tietojenkäsittelyjärjestelmään ja joilla 1 ja 2 kohdan mukaisesti on jo lupa käyttää erityisen mallin mukaisia luetteloja, voidaan antaa lupa käyttää näitä luetteloja myös kuljetettaessa ainoastaan yhtä tavaralajia yhteisessä passituksessa, jos tämä järjestely on tarpeen kyseisten yritysten tietojenkäsittelyohjelmat huomioon ottaen. IV LUKU Erikoismallisten sinettien käyttö 63 artikla 1. Toimivaltaiset viranomaiset voivat antaa passituksesta vastaavalle luvan kiinnittää kulkuvälineisiin tai kolleihin erikoismallisia sinettejä, jos toimivaltaiset viranomaiset ovat hyväksyneet kyseiset sinetit lisäyksessä II vahvistettujen edellytysten mukaisina. 2. Hänen on merkittävä passitusilmoituksen D kohdan "Lähtötoimipaikan tarkastus" kohtaan "Kiinnitetyt sinetit" käytettävien sinettien tyyppi, lukumäärä ja merkit. Passituksesta vastaavan on kiinnitettävä sinetit viimeistään tavaroita luovutettaessa. V LUKU Vapautus sitovan kuljetusreitin noudattamisesta 64 artikla 1. Toimivaltaiset viranomaiset voivat myöntää vapautuksen sitovan kuljetusreitin noudattamisesta passituksesta vastaavalle, jonka toteuttamien toimenpiteiden perusteella toimivaltaiset viranomaiset voivat joka hetkenä varmistua lähetyksen sijaintipaikasta. 2. Vapautuksen saajan on merkittävä passitusilmoituksen 44 kohtaan jokin seuraavista maininnoista: - ES: Dispensa de itinerario obligatorio - DA: Fritaget for bindende transportrute - DE: Befreiung von der verbindlichen Beförderungsroute - EL: Απαλλαγή από την υποχρέωση τήρησης συγκεκριμένης διαδρομής - EN: Prescribed itinerary waived - FR: Dispense d'itinéraire contraignant - IT: Dispensa dall'itinerario vincolante - NL: Geen verplichte route - PT: Dispensa de itinerário vinculativo - FI: Vapautettu sitovan kuljetusreitin noudattamisesta - SV: Befrielse från bindande färdväg - CS: Osvobození od stanovené trasy - HU: Eloírt útvonal alóli mentesség - IS: Undanþága frá bindandi flutningsleið - NO: Fritak for bindende reiserute - PL: Zwolniony z wiazacej trasy przewozu - SK: Oslobodenie od predpísanej trasy VI LUKU Valtuutetun lähettäjän asema Valtuutettu lähettäjä 65 artikla Henkilölle, joka aikoo suorittaa yhteisiä passituksia esittämättä kyseisiä tavaroita ja niitä koskevaa passitusilmoitusta lähtötoimipaikassa, voidaan myöntää valtuutetun lähettäjän asema. Tämä yksinkertaistettu menettely voidaan myöntää ainoastaan henkilöille, joilla on lupa käyttää yleisvakuutta tai jotka on vapautettu vakuuden antamisesta. Luvan sisältö 66 artikla Luvassa vahvistetaan erityisesti: a) yksi tai useampi suoritettaviin yhteisiin passituksiin toimivaltainen lähtötoimipaikka; b) määräaika, jonka kuluessa sekä yksityiskohtaiset säännöt, joiden mukaan valtuutetun lähettäjän on annettava lähtötoimipaikalle tieto suoritettavista yhteisistä passituksista, jotta se voi suorittaa mahdollisesti tarvittavat tarkastukset ennen tavaroiden lähtemistä; c) toteutettavat tunnistamistoimenpiteet. Tätä varten toimivaltaiset viranomaiset voivat määrätä, että valtuutetun lähettäjän on kiinnitettävä kulkuneuvoihin tai kolleihin toimivaltaisten viranomaisten lisäyksessä II esitettyjen ominaispiirteiden mukaisina hyväksymät erikoismalliset sinetit; d) luvan ulkopuolelle jätetyt tavararyhmät ja tavaroiden liikkeet. Ennakkovahvistus ja lähtömuodollisuudet 67 artikla 1. Luvassa määrätään, että passitusilmoituslomakkeiden C kohtaan "Lähtötoimipaikka" merkitään: a) etukäteen lähtötoimipaikan leima ja kyseisen toimipaikan virkailijan allekirjoitus; tai b) valtuutetun lähettäjän toimivaltaisten viranomaisten hyväksymällä metallisella erikoisleimasimella tekemä, liitteen III lisäyksen C1 mallin mukainen leima. Leima voidaan painaa lomakkeisiin etukäteen, jos painaminen on annettu tähän tarkoitukseen hyväksytyn kirjapainon tehtäväksi. Valtuutetun lähettäjän on täytettävä kyseinen kohta merkitsemällä tavaroiden lähetyspäivä ja annettava passitusilmoitukselle numero luvassa tätä varten määrättyjen sääntöjen mukaisesti. 2. Toimivaltaiset viranomaiset voivat määrätä käytettäväksi lomakkeita, joissa on tunnistamismerkki niiden yksilöimiseksi. Leimaa koskevat turvatoimenpiteet 68 artikla 1. Valtuutetun lähettäjän on toteutettava tarvittavat toimenpiteet erikoisleimasinten tai lomakkeiden, joissa on lähtötoimipaikan leima tai erikoisleimasimella tehty leima, turvallisen säilytyksen varmistamiseksi. Valtuutetun lähettäjän on ilmoitettava toimivaltaisille viranomaisille edellisen alakohdan mukaisista turvatoimenpiteistä. 2. Jos lähtötoimipaikan leimalla tai erikoisleimalla etukäteen leimattuja lomakkeita käytetään väärin, valtuutettu lähettäjä on vastuussa tullien ja muiden maksujen maksamisesta tietyssä maassa näillä lomakkeilla kuljetettavien tavaroiden osalta, ellei tämä voi osoittaa luvan antaneita toimivaltaisia viranomaisia tyydyttävällä tavalla toteuttaneensa 1 kohdassa tarkoitetut toimenpiteet, sanotun kuitenkaan rajoittamatta seuraamuksia koskevien toimenpiteiden soveltamista. Pakolliset merkinnät 69 artikla 1. Valtuutetun lähettäjän on viimeistään tavaroiden lähettämishetkellä merkittävä tapauksen mukaan passitusilmoituksen 44 kohtaan 23 artiklan 2 kohdan määräysten mukaisesti vahvistettu sitova kuljetusreitti ja D kohtaan "Lähtötoimipaikan tarkastus" 26 artiklan määräysten mukaisesti vahvistettu määräaika, jossa tavarat on esitettävä määrätoimipaikassa, sovellettavat tunnistamistoimenpiteet sekä jokin seuraavista maininnoista: - ES: Expedidor autorizado - DA: Godkendt afsender - DE: Zugelassener Versender - EL: Εγκεκριμένος αποστολέας - EN: Authorised consignor - FR: Expéditeur agréé - IT: Speditore autorizzato - NL: Toegelaten afzender - PT: Expedidor autorizado - FI: Valtuutettu lähettäjä - SV: Godkänd avsändare - CS: Schválený odesílatel - HU: Engedélyezett feladó - IS: Viðurkenndur sendandi - NO: Autorisert avsender - PL: Upowazniony nadawca - SK: Schválený odosielatel' 2. Jos lähtömaan toimivaltaiset viranomaiset suorittavat tarkastuksen tavaroiden lähettämisen yhteydessä, ne tekevät vahvistusmerkintänsä passitusilmoituksen D kohtaan "Lähtötoimipaikan tarkastus". 3. Tavaroiden lähettämisen jälkeen passitusilmoituksen 1 kappale on viipymättä lähetettävä lähtötoimipaikkaan. Toimivaltaiset viranomaiset voivat määrätä luvassa, että 1 kappale on lähetettävä lähtömaan toimivaltaisille viranomaisille heti, kun passitusilmoitus on laadittu. Muut kappaleet on lähetettävä tavaroiden mukana 29 artiklan määräysten mukaisesti. Allekirjoituksesta vapauttaminen 70 artikla 1. Valtuutetulle lähettäjälle voidaan antaa lupa olla allekirjoittamatta passitusilmoituksia, jotka on varustettu liitteen III lisäyksessä C1 tarkoitetulla erikoisleimalla ja jotka on laadittu yhtenäistetyllä sähköisellä tai automaattisella tietojenkäsittelyjärjestelmällä. Tällaisen luvan edellytyksenä on, että valtuutettu lähettäjä on etukäteen antanut toimivaltaisille viranomaisille kirjallisen sitoumuksen siitä, että tämä on passituksesta vastaava kaikissa erikoisleimalla varustetuilla passitusilmoituksilla suoritetuissa yhteisissä passituksissa. 2. Tämän artiklan 1 kohdan mukaisesti laadituissa passitusilmoituksissa on oltava passituksesta vastaavan allekirjoitusta varten varatussa kohdassa jokin seuraavista maininnoista: - ES: Dispensa de firma - DA: Fritaget for underskrift - DE: Freistellung von der Unterschriftsleistung - EL: Δεν απαιτείται υπογραφή - EN: Signature waived - FR: Dispense de signature - IT: Dispensa dalla firma - NL: Van ondertekening vrijgesteld - PT: Dispensada a assinatura - FI: Vapautettu allekirjoituksesta - SV: Befriad från underskrift - CS: Osvobození od podpisu - HU: Aláírás alóli mentesség - IS: Undanbegid undirskrift - NO: Fritatt for underskrift - PL: Zwolniony ze skadania podpisu - SK: Oslobodenie od podpisu Valtuutettu lähettäjä sovellettaessa II osan VII luvun määräyksiä 71 artikla 1. Jos passitusilmoitus annetaan sellaiselle lähtötoimipaikalle, joka soveltaa II osan VII luvun määräyksiä, henkilölle voidaan myöntää valtuutetun lähettäjän asema, jos henkilö täyttää 49 ja 65 artiklassa määrätyt edellytykset sekä myös esittää passitusilmoituksensa ja muissa yhteyksissään tulliviranomaisiin käyttää tietokoneavusteisia menetelmiä. 2. Valtuutetun lähettäjän on esitettävä passitusilmoitus lähtötoimipaikalle ennen tavaroiden luovutusta. 3. Luvassa vahvistetaan erityisesti määräaika, jossa valtuutetun lähettäjän on esitettävä passitusilmoitus, jotta toimivaltaiset viranomaiset voivat suorittaa mahdollisesti tarvittavat tarkastukset ennen tavaroiden luovutusta. VII LUKU Valtuutetun vastaanottajan asema Valtuutettu vastaanottaja 72 artikla 1. Henkilölle, joka aikoo vastaanottaa tiloihinsa tai muihin määrättyihin paikkoihin yhteiseen passitusmenettelyyn asetettuja tavaroita esittämättä niitä ja passitusilmoituksen 4 ja 5 kappaletta määrätoimipaikassa, voidaan myöntää valtuutetun vastaanottajan asema. 2. Passituksesta vastaava on täyttänyt 4 artiklan 1 kohdan a alakohdan määräysten mukaiset velvollisuutensa ja passitusmenettely on päättynyt heti, kun lähetyksen mukana toimitetut passitusilmoituksen 4 ja 5 kappaleet yhdessä muuttumattomien tavaroiden kanssa on toimitettu vahvistetussa määräajassa valtuutetulle vastaanottajalle tämän tiloihin tai luvassa ilmoitettuihin paikkoihin ja kun tunnistamistoimenpiteet on asianmukaisesti toteutettu. 3. Valtuutetun vastaanottajan on kuljettajan pyynnöstä annettava jokaisesta 2 kohdassa määrättyjen edellytysten mukaisesti toimitetusta lähetyksestä 35 artiklassa, jota sovelletaan soveltuvin osin, tarkoitettu tulotodistus. Luvan sisältö 73 artikla 1. Luvassa vahvistetaan erityisesti: a) yksi tai useampi valtuutetun vastaanottajan vastaanottamien tavaroiden osalta toimivaltainen määrätoimipaikka; b) määräaika, jonka kuluessa sekä yksityiskohtaiset säännöt, joiden mukaan valtuutetun vastaanottajan on annettava määrätoimipaikalle tieto tavaroiden saapumisesta, jotta kyseinen toimipaikka voi suorittaa mahdollisesti tarvittavat tarkastukset tavaroiden saapuessa; c) luvan ulkopuolelle jätetyt tavararyhmät ja tavaroiden liikkeet. 2. Toimivaltaiset viranomaiset ilmoittavat luvassa, vaaditaanko määrätoimipaikan toimenpiteitä, ennen kuin valtuutettu vastaanottaja saa saapuneet tavarat käyttöönsä. Velvollisuudet 74 artikla 1. Valtuutetun vastaanottajan on tiloihinsa tai luvassa mainittuihin paikkoihin saapuvien tavaroiden osalta: a) ilmoitettava välittömästi määrätoimipaikalle luvassa mainittuja yksityiskohtaisia sääntöjä noudattaen mahdollisista liiallisista ja puuttuvista paljouksista, vaihtumisista tai muista sääntöjenvastaisuuksista kuten rikkoontuneista sineteistä; b) lähetettävä viipymättä määrätoimipaikkaan tavaroiden mukana toimitetut passitusilmoituksen 4 ja 5 kappale sekä ilmoitus saapumispäivästä ja tavaroihin mahdollisesti kiinnitettyjen sinettien kunnosta. 2. Määrätoimipaikka tekee passitusilmoituksen 4 ja 5 kappaleeseen 34 artiklassa määrätyt merkinnät. VIII LUKU Rautateitse tai suurkontteja käyttäen tapahtuviin kuljetuksiin sovellettavat yksinkertaistetut menettelyt 1 JAKSO RAUTATEITSE TAPAHTUVIA KULJETUKSIA KOSKEVAT YLEISET MÄÄRÄYKSET Soveltamisala 75 artikla Yhteiseen passitusmenettelyyn liittyviä muodollisuuksia yksinkertaistetaan 76-87, 103 ja 104 artiklan määräysten mukaisesti rautatieyhtiöiden "CIM-/kiitotavararahtikirjalla", jäljempänä "CIM-rahtikirja", suorittamien tavarakuljetusten osalta. Käytettävän asiakirjan oikeudellinen pätevyys 76 artikla CIM-rahtikirja vastaa passitusilmoitusta. Kirjanpidon tarkastus 77 artikla Kunkin maan rautatieyhtiön on annettava maansa toimivaltaisten viranomaisten käyttöön tarkastusta varten yhdessä tai useammassa tilitysyksikössä pidetty kirjanpito. Passituksesta vastaava 78 artikla 1. Rautatieyhtiö, joka hyväksyy tavarat kuljetettaviksi yhteistä passitusta koskevana ilmoituksena käytettävällä CIM-rahtikirjalla, toimii passituksesta vastaavana kyseisen passituksen osalta. 2. Sen maan rautatieyhtiö, jonka alueen kautta kuljetus saapuu sopimuspuolten alueelle, toimii passituksesta vastaavana sellaisiin tavaroihin liittyvien passitusten osalta, jotka kolmannen maan rautatieyhtiö on hyväksynyt kuljetettavikseen. Lipuke 79 artikla Rautatieyhtiöiden on varmistettava, että yhteisessä passitusmenettelyssä tapahtuvat kuljetukset yksilöidään käyttämällä kuviollisia lipukkeita, joiden malli on liitteen III lisäyksessä C2. Lipukkeet on kiinnitettävä CIM-rahtikirjaan sekä rautatievaunuun, jos se on täyteen lastattu, tai muissa tapauksissa yhteen tai useampaan kolliin. Ensimmäisessä kohdassa tarkoitettu lipuke voidaan korvata liitteessä III olevassa lisäyksessä C2 olevan kuvion toistavalla vihreällä leimasinvärillä tehdyllä leimalla. Kuljetussopimuksen muuttaminen 80 artikla Jos kuljetussopimusta muutetaan niin, että - kuljetus, jonka oli määrä päättyä sopimuspuolen alueen ulkopuolella, päättyy tämän sopimuspuolen alueella, - kuljetus, jonka oli määrä päättyä sopimuspuolen alueella, päättyy tämän sopimuspuolen alueen ulkopuolella, rautatieyhtiöt voivat panna muutetun sopimuksen täytäntöön ainoastaan lähtötoimipaikan etukäteen antamalla suostumuksella. Kaikissa muissa tapauksissa rautatieyhtiöt voivat panna muutetun sopimuksen täytäntöön; niiden on viipymättä ilmoitettava lähtötoimipaikalle tehdyistä muutoksista. TAVAROIDEN KULJETUS SOPIMUSPUOLTEN VÄLILLÄ CIM-rahtikirjan käyttö 81 artikla 1. Jos yhteisessä passituksessa tapahtuva kuljetus alkaa ja sen on määrä päättyä sopimuspuolten alueella, CIM-rahtikirja on esitettävä lähtötoimipaikassa. 2. Jos tavarat kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta, lähtötoimipaikka merkitsee selvästi CIM-rahtikirjan 1, 2 ja 3 kappaleeseen tullin käyttöön varattuun kohtaan: - tunnuksen "T1", jos tavarat kuljetetaan T1-menettelyssä, - tunnuksen "T2" tai "T2F" tapauksen mukaan, jos tavarat kuljetetaan T2-menettelyssä, jossa kyseisen tunnuksen merkitseminen on pakollista yhteisön säännösten ja määräysten mukaisesti. Tunnus "T2" tai "T2F" vahvistetaan lähtötoimipaikan leimalla. 3. Jos tavarat kuljetetaan yhteisöstä EFTA-maassa sijaitsevaan määräpaikkaan, lähtötoimipaikka merkitsee selvästi CIM-rahtikirjan 1, 2 ja 3 kappaleeseen tullin käyttöön varattuun kohtaan tunnuksen "T1", jos tavaroita kuljetetaan T1-menettelyssä. 4. Lukuun ottamatta 2 ja 3 kohdassa tarkoitettuja tapauksia, tavarat, jotka kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta, sekä tavarat, jotka kuljetetaan yhteisöstä EFTA-maassa sijaitsevaan määräpaikkaan, asetetaan yhteisön kunkin jäsenvaltion vahvistamien yksityiskohtaisten sääntöjen mukaisesti T2-menettelyyn koko lähtöasemalta määräasemalle tapahtuvan kuljetuksen ajaksi tarvitsematta esittää lähtötoimipaikassa tavaroihin liittyvää CIM-rahtikirjaa. Jos tavarat kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta, 79 artiklassa tarkoitettuja lipukkeita ei tarvitse kiinnittää. 5. Tavaroita, joiden kuljetus alkaa EFTA-maassa, katsotaan kuljetettavan T1-menettelyssä. Jos tavarat on kuitenkin kuljetettava T2-menettelyssä yleissopimuksen 2 artiklan 3 kohdan b alakohdan määräysten mukaisesti, lähtötoimipaikka merkitsee CIM-rahtikirjan 3 kappaleeseen maininnan siitä, että tavarat, joihin kyseinen asiakirja liittyy, kuljetetaan T2-menettelyssä; tätä varten se merkitsee selvästi tunnuksen "T2" tai "T2F" tapauksen mukaan sekä varustaa tullin merkinnöille varatun kohdan lähtötoimipaikan leimalla ja toimivaltaisen virkailijan allekirjoituksella. Jos tavarat kuljetetaan T1-menettelyssä, tunnusta "T1" ei saa merkitä kyseiseen asiakirjaan. 6. CIM-rahtikirjan kaikki kappaleet palautetaan asianomaiselle. 7. Kukin EFTA-maa voi määrätä, että T1-menettelyssä kuljetettavat tavarat voidaan kuljettaa kyseisessä menettelyssä tarvitsematta esittää lähtötoimipaikassa CIM-rahtikirjaa. 8. Edellä 2, 3 ja 5 kohdassa tarkoitettujen tavaroiden osalta määräaseman tullitoimipaikka toimii määrätoimipaikkana. Jos tavarat kuitenkin luovutetaan vapaaseen liikkeeseen tai asetetaan johonkin muuhun tullimenettelyyn väliasemalla, tästä asemasta vastaava toimipaikka toimii määrätoimipaikkana. Jos tavarat kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta 4 kohdassa tarkoitettujen edellytysten mukaisesti, määrätoimipaikassa ei tarvitse suorittaa mitään muodollisuutta. Tunnistamistoimenpiteet 82 artikla Ottaen huomioon rautatieyhtiöiden käyttämät tunnistamistoimenpiteet lähtötoimipaikka ei yleensä sinetöi kuljetusvälineitä tai kolleja. CIM-rahtikirjan eri kappaleiden käyttö 83 artikla 1. Lukuun ottamatta tapauksia, jossa tavarat kuljetetaan yhteisön yhdestä paikasta toiseen paikkaan yhden tai useamman EFTA-maan alueen kautta, sen maan rautatieyhtiön, johon määrätoimipaikka kuuluu, on palautettava määrätoimipaikalle CIM-rahtikirjan 2 ja 3 kappale. 2. Määrätoimipaikka palauttaa viipymättä rautatieyhtiölle 2 kappaleen vahvistusmerkinnällään varustettuna ja säilyttää 3 kappaleen. KULJETUS KOLMANSIIN MAIHIN TAI KOLMANSISTA MAISTA Kuljetus kolmansiin maihin 84 artikla 1. Jos kuljetus alkaa sopimuspuolten alueella ja sen on määrä päättyä sopimuspuolten alueen ulkopuolella, sovelletaan 81 ja 82 artiklan määräyksiä. 2. Sen raja-aseman tullitoimipaikka, jonka kautta tavarat poistuvat sopimuspuolten alueelta, toimii määrätoimipaikkana. 3. Lähtötoimipaikassa ei tarvitse suorittaa mitään muodollisuuksia. Kuljetus kolmansista maista 85 artikla 1. Jos kuljetus alkaa sopimuspuolten alueen ulkopuolella ja sen on määrä päättyä sopimuspuolten alueella, sen raja-aseman tullitoimipaikka, jonka kautta tavarat saapuvat sopimuspuolten alueelle toimii lähtötoimipaikkana. Lähtötoimipaikassa ei tarvitse suorittaa mitään muodollisuuksia. 2. Määräaseman tullitoimipaikka toimii määrätoimipaikkana. Jos tavarat kuitenkin luovutetaan vapaaseen liikkeeseen tai asetetaan johonkin muuhun tullimenettelyyn väliasemalla, tästä asemasta vastaava toimipaikka toimii määrätoimipaikkana. Edellä 83 artiklassa määrätyt muodollisuudet on suoritettava määrätoimipaikassa. Kuljetus sopimuspuolten alueen kautta 86 artikla 1. Jos kuljetus alkaa ja sen on määrä päättyä sopimuspuolten alueen ulkopuolella, lähtötoimipaikkana toimii 85 artiklan 1 kohdassa tarkoitettu toimipaikka ja määrätoimipaikkana 84 artiklan 2 kohdassa tarkoitettu toimipaikka. 2. Lähtö- ja määrätoimipaikassa ei tarvitse suorittaa mitään muodollisuuksia. Tavaroiden tullioikeudellinen asema 87 artikla Tavaroita, joita kuljetetaan 85 artiklan 1 kohdan tai 86 artiklan 1 kohdan mukaisesti, katsotaan kuljetettavan T1-menettelyssä, jollei niiden yhteisöasemaa vahvisteta liitteen II määräysten mukaisesti. 2 JAKSO SUURKONTTEJA KÄYTTÄEN TAPAHTUVIA KULJETUKSIA KOSKEVAT MÄÄRÄYKSET Soveltamisala 88 artikla Yhteiseen passitusmenettelyyn liittyviä muodollisuuksia yksinkertaistetaan 89-104 artiklan määräysten mukaisesti sellaisten tavarakuljetusten osalta, jotka rautatieyhtiöt suorittavat suurkontteja käyttäen kuljetusyritysten välityksellä siirtoilmoituksilla, jäljempänä tässä liitteessä "TR-siirtoilmoitus". Kyseisiin kuljetuksiin sisältyy tarvittaessa kuljetusyritysten muita kuljetusmuotoja kuin rautatiekuljetus kuljetettaessa näitä lähetyksiä lähetysmaan lähtöasemalle ja määrämaan määräasemalta sekä osalla näiden asemien välistä kuljetusreittiä tapahtuva merikuljetus. Määritelmät 89 artikla Sovellettaessa 88-104 artiklaa tarkoitetaan: 1. "kuljetusyrityksellä" yritystä, jonka rautatieyhtiöt muodostavat yhtiönä, jossa ne ovat osakkaina; tällainen yritys on perustettu TR-siirtoilmoituksilla suurkontteja käyttäen tapahtuvia tavarakuljetuksia varten; 2. "suurkontilla" kuljetusvälinettä, joka on: - luonteeltaan pysyvä, - erityisesti suunniteltu helpottamaan tavaroiden kuljetusta yhdellä tai useammalla kuljetustavalla ilman välilastausta, - suunniteltu siten, että se on helppo kiinnittää ja/tai sitä on helppo käsitellä, - suunniteltu siten, että se voidaan sinetöidä asianmukaisesti, jos sinetöinti on tarpeen 97 artiklan mukaisesti, - kooltaan sellainen, että sen pohjan neljän ulkokulman rajoittama ala on vähintään seitsemän neliömetriä; 3. "TR-siirtoilmoituksella" kuljetussopimuksena toimivaa asiakirjaa, jolla kuljetusyritys järjestää yhden tai useamman suurkontin kuljetuksen kansainvälisessä liikenteessä lähettäjältä vastaanottajalle. TR-siirtoilmoituksen oikeaan yläkulmaan on merkittävä sarjanumero, josta se voidaan tunnistaa. Tämä sarjanumero muodostuu kahdeksasta numerosta, joiden edellä on kirjaimet TR. TR-siirtoilmoitus muodostuu numerojärjestyksessä seuraavista kappaleista: 1: kuljetusyrityksen keskushallinnon kappale; 2: kuljetusyrityksen määräasemalla toimivan kansallisen edustajan kappale; 3A: tullin kappale; 3B: vastaanottajan kappale; 4: kuljetusyrityksen keskushallinnon kappale; 5: kuljetusyrityksen lähtöasemalla toimivan kansallisen edustajan kappale; 6: lähettäjän kappale. TR-siirtoilmoituksen jokaisessa kappaleessa, paitsi 3A kappaleessa, on oikeassa reunassa noin neljä senttimetriä leveä vihreä reunus. 4. "suurkonttiluettelolla", jäljempänä "luettelo", TR-siirtoilmoitukseen sen erottamattomana osana liitettyä asiakirjaa, joka on tarkoitettu koskemaan usean suurkontin lähetystä sellaiselta yhdeltä lähtöasemalta sellaiselle yhdelle määräasemalle, joilla tullimuodollisuudet on määrä suorittaa. Luettelo on esitettävä yhtä monena kappaleena kuin TR-siirtoilmoitus, johon se liittyy. Luettelojen lukumäärä on merkittävä TR-siirtoilmoituksen oikeassa yläkulmassa olevaan luettelojen lukumäärän merkitsemistä varten varattuun kohtaan. Asianomaisen TR-siirtoilmoituksen sarjanumero on lisäksi merkittävä kunkin luettelon oikeaan yläkulmaan. Käytettävän asiakirjan oikeudellinen pätevyys 90 artikla Kuljetusyrityksen käyttämä TR-siirtoilmoitus vastaa passitusilmoitusta. Kirjanpidon tarkastus - annettavat tiedot 91 artikla 1. Kuljetusyrityksen on annettava jokaisessa maassa tarkastusta varten toimivaltaisten viranomaisten käyttöön yhden tai useamman kansallisen edustajansa välityksellä yhdessä tai useammassa tilitysyksikössään tai yhden tai useamman kansallisen edustajansa tilitysyksikössä kyseisten yksikköjen kirjanpito. 2. Toimivaltaisten viranomaisten pyynnöstä kuljetusyrityksen tai sen yhden tai useamman kansallisen edustajan on toimitettava niille viipymättä kaikki jo päättyneitä tai parhaillaan tapahtuvia kuljetuksia koskevat asiakirjat, kirjanpito tai tiedot, joiden tutkimista viranomaiset pitävät tarpeellisena. 3. Jos 90 artiklan mukaisesti TR-siirtoilmoitusta käytetään passitusilmoituksena, kuljetusyrityksen tai sen yhden tai useamman kansallisen edustajan on ilmoitettava: a) määrätoimipaikoille jokaisesta TR-siirtoilmoituksesta, jonka 1 kappale on lähetetty sille ilman tullin vahvistusmerkintää; b) lähtötoimipaikoille jokaisesta TR-siirtoilmoituksesta, jonka 1 kappaletta ei ole palautettu sille ja jonka osalta se ei ole voinut varmistaa, että lähetys on esitetty asianmukaisesti määrätoimipaikassa tai että lähetys on viety sopimuspuolten alueelta kolmanteen maahan 101 artiklaa sovellettaessa. Passituksesta vastaava 92 artikla 1. Jonkin maan kuljetusyrityksen hyväksymien 88 artiklassa tarkoitettujen tavarakuljetusten osalta toimii tämän maan rautatieyhtiö passituksesta vastaavana. 2. Kolmannen maan kuljetusyrityksen hyväksymien, 88 artiklassa tarkoitettujen tavarakuljetusten osalta toimii sen maan rautatieyhtiö, jonka alueen kautta kuljetus saapuu sopimuspuolten alueelle, passituksesta vastaavana. Muissa kuin rautatiekuljetuksissa suoritettavat tullimuodollisuudet 93 artikla Jos tullimuodollisuudet on suoritettava lähtöasemalle tai määräasemalta muuten kuin rautateitse tapahtuvan kuljetuksen aikana, kukin TR-siirtoilmoitus voi koskea vain yhtä suurkonttia. Lipuke 94 artikla Kuljetusyrityksen on varmistettava, että yhteisessä passitusmenettelyssä tapahtuvat kuljetukset yksilöidään käyttämällä kuviollisia lipukkeita, joiden malli on liitteen III lisäyksessä C2. Lipukkeet on kiinnitettävä TR-siirtoilmoitukseen sekä yhteen tai useampaan suurkonttiin. Ensimmäisessä kohdassa tarkoitettu lipuke voidaan korvata liitteessä III olevassa lisäyksessä C2 olevan kuvion toistavalla vihreällä leimasinvärillä tehdyllä leimalla. Kuljetussopimuksen muuttaminen 95 artikla Jos kuljetussopimusta muutetaan niin, että - kuljetus, jonka oli määrä päättyä sopimuspuolen alueella, päättyy tämän sopimuspuolen alueen ulkopuolella, - kuljetus, jonka oli määrä päättyä sopimuspuolen alueen ulkopuolella, päättyy tämän sopimuspuolen alueella, kuljetusyritys voi panna muutetun sopimuksen täytäntöön ainoastaan lähtötoimipaikan etukäteen antamalla suostumuksella. Kaikissa muissa tapauksissa kuljetusyritys voi panna muutetun sopimuksen täytäntöön; sen on viipymättä ilmoitettava lähtötoimipaikalle tehdyistä muutoksista. TAVAROIDEN KULJETUS SOPIMUSPUOLTEN VÄLILLÄ TR-siirtoilmoitus ja luettelot 96 artikla 1. Jos yhteisessä passituksessa tapahtuva kuljetus alkaa ja sen on määrä päättyä sopimuspuolten alueella, TR-siirtoilmoitus on esitettävä lähtötoimipaikassa. 2. Jos tavarat kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta, lähtötoimipaikka merkitsee selvästi TR-siirtoilmoituksen 1, 2, 3A ja 3B kappaleeseen tullin käyttöön varattuun kohtaan: - tunnuksen "T1", jos tavarat kuljetetaan T1-menettelyssä, - tunnuksen "T2" tai "T2F" tapauksen mukaan, jos tavarat kuljetetaan T2-menettelyssä, jossa kyseisen tunnuksen merkitseminen on pakollista yhteisön säännösten ja määräysten mukaisesti. Tunnus "T2" tai "T2F" vahvistetaan lähtötoimipaikan leimalla. 3. Jos tavarat kuljetetaan yhteisöstä EFTA-maassa sijaitsevaan määräpaikkaan, lähtötoimipaikka merkitsee selvästi TR-siirtoilmoituksen 1, 2, 3A ja 3B kappaleeseen tullin käyttöön varattuun kohtaan tunnuksen "T1", jos tavarat kuljetetaan T1-menettelyssä. 4. Lukuun ottamatta 2 ja 3 kohdassa tarkoitettuja tapauksia, tavarat, jotka kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta, sekä tavarat, jotka kuljetetaan yhteisöstä EFTA-maassa sijaitsevaan määräpaikkaan, asetetaan yhteisön kunkin jäsenvaltion vahvistamien yksityiskohtaisten sääntöjen mukaisesti T2-menettelyyn koko kuljetuksen ajaksi tarvitsematta esittää lähtötoimipaikassa tavaroihin liittyvää TR-siirtoilmoitusta. Jos tavarat kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta, 94 artiklassa tarkoitettuja lipukkeita ei tarvitse kiinnittää. 5. Tavaroita, joiden kuljetus alkaa EFTA-maassa, katsotaan kuljetettavan T1-menettelyssä. Jos tavarat on kuitenkin kuljetettava T2-menettelyssä yleissopimuksen 2 artiklan 3 kohdan b alakohdan määräysten mukaisesti, lähtötoimipaikka merkitsee TR-siirtoilmoituksen 3A kappaleeseen maininnan siitä, että tavarat, joihin kyseinen asiakirja liittyy, kuljetetaan T2-menettelyssä; tätä varten se merkitsee TR-siirtoilmoituksen 3A kappaleeseen tullin merkinnöille varattuun kohtaan tunnuksen "T2" tai "T2F" tapauksen mukaan sekä varustaa kyseisen kohdan lähtötoimipaikan leimalla ja toimivaltaisen virkailijan allekirjoituksella. Jos tavarat kuljetetaan T1-menettelyssä, tunnusta "T1" ei saa merkitä kyseiseen asiakirjaan. 6. Jos TR-siirtoilmoitus koskee samanaikaisesti kontteja, joissa kuljetetaan T1-menettelyssä olevia tavaroita, ja kontteja, joissa kuljetetaan T2-menettelyssä olevia tavaroita, lähtötoimipaikka merkitsee TR-siirtoilmoituksen 1, 2, 3A ja 3B kappaleeseen tullin merkinnöille varattuun kohtaan yhtä tai useampaa konttia koskevat erilliset viitteet sen sisältämien tavaralajien mukaisesti ja vastaavasti tunnuksen "T1", "T2" tai "T2F" viittaamaan asianomaiseen yhteen tai useampaan konttiin. 7. Jos 3 kohdassa tarkoitetussa tapauksessa käytetään suurkonttiluetteloja, T1-menettelyssä kuljetettavia tavaroita sisältäville suurkonteille on laadittava erilliset luettelot ja niistä on oltava maininta TR-siirtoilmoituksen 1, 2, 3A ja 3B kappaleessa merkitsemällä tullin merkinnöille varattuun kohtaan yhden tai useamman suurkonttiluettelon järjestysnumero. Tunnus "T1" on merkittävä yhden tai useamman luettelon järjestysnumeron viereen. 8. Kaikki TR-siirtoilmoituksen kappaleet palautetaan asianomaiselle. 9. Kukin EFTA-maa voi määrätä, että T1-menettelyssä kuljetettavat tavarat voidaan kuljettaa T1-menettelyssä tarvitsematta esittää lähtötoimipaikassa TR-siirtoilmoitusta. 10. Edellä 2, 3 ja 5 kohdassa tarkoitettujen tavaroiden osalta TR-siirtoilmoitus on esitettävä määrätoimipaikassa, jossa tavarat ilmoitetaan luovutettaviksi vapaaseen liikkeeseen tai asetettaviksi muuhun tullimenettelyyn. Jos tavarat kuljetetaan yhteisössä yhdestä paikasta toiseen paikkaan yhden tai useamman EFTA-maan alueen kautta 4 kohdassa tarkoitettujen edellytysten mukaisesti, määrätoimipaikassa ei tarvitse suorittaa mitään muodollisuuksia. Tunnistamistoimenpiteet 97 artikla Tavaroiden tunnistaminen tapahtuu yleissopimuksen 11 artiklan mukaisesti. Lähtötoimipaikka ei kuitenkaan yleensä sinetöi suurkontteja, jos rautatieyhtiöt toteuttavat tunnistamistoimenpiteet. Jos tullisinettejä kiinnitetään, siitä mainitaan TR-siirtoilmoituksen 3A ja 3B kappaleessa tullin merkinnöille varatussa kohdassa. TR-siirtoilmoituksen eri kappaleiden käyttö 98 artikla 1. Lukuun ottamatta tapauksia, jossa tavarat kuljetetaan yhteisön yhdestä paikasta toiseen paikkaan yhden tai useamman EFTA-maan alueen kautta, kuljetusyrityksen on palautettava määrätoimipaikalle TR-siirtoilmoituksen 1, 2 ja 3A kappale. 2. Määrätoimipaikka palauttaa kuljetusyritykselle viipymättä vahvistusmerkinnällään varustettuina 1 ja 2 kappaleen ja säilyttää 3A kappaleen. TAVAROIDEN KULJETUS KOLMANSIIN MAIHIN TAI KOLMANSISTA MAISTA Kuljetus kolmansiin maihin 99 artikla 1. Jos kuljetus alkaa sopimuspuolten alueella ja sen on määrä päättyä sopimuspuolten alueen ulkopuolella, sovelletaan 96 artiklan 1-9 kohdan ja 97 artiklan määräyksiä. 2. Sen raja-aseman tullitoimipaikka, jonka kautta tavarat poistuvat sopimuspuolten alueelta, toimii määrätoimipaikkana. 3. Lähtötoimipaikassa ei tarvitse suorittaa mitään muodollisuuksia. Kuljetus kolmansista maista 100 artikla 1. Jos kuljetus alkaa sopimuspuolten alueen ulkopuolella ja sen on määrä päättyä sopimuspuolten alueella, sen raja-aseman tullitoimipaikka, jonka kautta tavarat saapuvat sopimuspuolten alueelle, toimii lähtötoimipaikkana. Lähtötoimipaikassa ei tarvitse suorittaa mitään muodollisuuksia. 2. Toimipaikka, jossa tavarat esitetään, toimii määrätoimipaikkana. Edellä 98 artiklassa määrätyt muodollisuudet on suoritettava määrätoimipaikassa. Kuljetus sopimuspuolten alueen kautta 101 artikla 1. Jos kuljetus alkaa ja sen on määrä päättyä sopimuspuolten alueen ulkopuolella, lähtötoimipaikkana toimii 100 artiklan 1 kohdassa tarkoitettu toimipaikka ja määrätoimipaikkana 99 artiklan 2 kohdassa tarkoitettu toimipaikka. 2. Lähtö- ja määrätoimipaikassa ei tarvitse suorittaa mitään muodollisuuksia. Tavaroiden tullioikeudellinen asema 102 artikla Tavaroita, joita kuljetetaan 100 artiklan 1 kohdan tai 101 artiklan 1 kohdan mukaisesti, katsotaan kuljetettavan T1-menettelyssä, jollei niiden yhteisöasemaa vahvisteta liitteen II määräysten mukaisesti. 3 JAKSO MUUT MÄÄRÄYKSET Tavaraluettelot 103 artikla 1. Tämän liitteen 17 artiklan 3 kohdan ja 62 artiklan määräyksiä sovelletaan tavaraluetteloihin, jotka mahdollisesti liitetään CIM-rahtikirjaan tai TR-siirtoilmoitukseen. Näiden luettelojen lukumäärä ilmoitetaan asianomaisen CIM-rahtikirjan tai TR-siirtoilmoituksen kohdassa, joka on varattu liiteasiakirjojen mainitsemiseen. Tavaraluetteloon on lisäksi merkittävä sen vaunun numero, johon CIM-rahtikirja liittyy, tai tapauksen mukaan tavaroiden kuljetukseen käytetyn kontin numero. 2. Sopimuspuolten alueella alkavissa kuljetuksissa, jotka koskevat samanaikaisesti T1- ja T2-menettelyssä kuljetettavia tavaroita, on laadittava erilliset tavaraluettelot; jos tavarat kuljetetaan suurkontteja käyttäen TR-siirtoilmoituksilla, erilliset tavaraluettelot on laadittava jokaista sellaista suurkonttia varten, jossa kuljetetaan kahteen eri tavararyhmään kuuluvia tavaroita. Näiden kahden tavararyhmän perusteella laadittujen tavaraluettelojen järjestysnumerot on merkittävä tapauksen mukaan joko CIM-rahtikirjan tai TR-siirtoilmoituksen tavaran kuvausta varten varattuun kohtaan. 3. Edellä 1 ja 2 kohdassa tarkoitetuissa tapauksissa sekä 75-104 artiklassa määrättyjä menettelyjä varten CIM-rahtikirjaan tai TR-siirtoilmoitukseen liitetyt tavaraluettelot muodostavat sen erottamattoman osan, ja niillä on sama oikeusvaikutus. Tällaisten tavaraluettelojen alkuperäiskappaleessa on oltava lähettävän aseman vahvistusmerkintä. 4 JAKSO TAVANOMAISTEN JA YKSINKERTAISTETTUJEN MENETTELYJEN SOVELTAMISALA - YHDISTETTY MAANTIE-RAUTATIEKULJETUS 104 artikla 1. Tämän liitteen 75-103 artiklan määräykset eivät estä II osassa määriteltyjen menettelyjen käyttöä; sovelletaan kuitenkin 77 ja 79 tai 91 ja 94 artiklan määräyksiä. 2. Edellä 1 kohdassa tarkoitetussa tapauksessa CIM-rahtikirjaa tai TR-siirtoilmoitusta laadittaessa on merkittävä selvästi maininta käytettävästä